text:
ABAKURAMBERE N’ABAHANUZI
IGICE CYA 65 - IMPUHWE ZA DAWIDI42
Sawuli amaze kwicisha inkota abahanuzi b’Uwiteka, “umwe mu bahungu ba Ahimeleki mwene Ahitubu witwaga Abiyatari, aracika ahungira kuri Dawidi. Nuko Abiyatari abikira Dawidi ko Sawuli yishe abatambyi b’Uwiteka. Dawidi abwira Abiyatari ati: ‘Urya munsi ubwo narebaga Dowegi Umunyedomu, namenye ko atazabura kubibwira Sawuli. Abo mu rugo rwa so bose ni jye bahowe. Gumana nanjye, humura, kuko uhiga ubugingo bwanjye, ari we uhiga n’ubwawe. Nubana nanjye nta cyo uzaba.” AA 460.1
Kuko Dawidi yari akomeje guhigwa n’umwami, ntiyigeze abona aho aruhukira cyangwa ngo ahagirire umutekano. Ubwo yari i Keyila, ingabo ze z’intwari zatabaye umujyi ntiwigarurirwa n’Abafilisitiya, nyamara ntibagiriye amahoro no hagati y’abo bari bamaze kurokora. Dawidi n’ingabo ze bavuye i Keyila bajya mu butayu bwa Zifu. AA 460.2
Muri icyo gihe ubwo nta wari uzi neza aho yari ari, Dawidi yashimishijwe no no kubona Yonatani aje kumusura atari abyiteze. Yonatani yari yamenye aho Dawidi yahungiye. Igihe izo ncuti zombi zamaranye cyazibereye igihe cyiza cyane. Baganiye iby’imibereho yabo binyuranye, maze Yonatani akomeza Dawidi agira ati: “Witinya kuko ukuboko kwa data Sawuli kutazagushyikira, kandi uzaba umwami wa Isirayeli. Jye ubwanjye nzaba uwa kabiri kuri wowe, kandi data Sawuli na we arabizi.” Ubwo baganiraga ku bitangaza bikomeye Imana yakoreye Dawidi, uwo musore wari mu buhungiro kandi ahigwa yasubijwemo imbaraga cyane. “Bombi baherako basezeranira imbere y’Uwiteka, maze Dawidi yigumira mu ishyamba, Yonatani asubira iwe.” AA 460.3
Yonatani amaze kumusura, Dawidi yahumurizaga umutima we akoresheje indirimbo zo gusingiza Imana, agacuranga aririmba agira ati: AA 460.4
“Uwiteka ni we mpungiraho.
Mubwirira iki umutima wanjye muti:
‘Hungira ku musozi wanyu nk’inyoni?
’ Kuko abanyabyaha bafora umuheto,
Batamikira umwambi mu ruge,
Kugira ngo barasire mu mwijima
Abafite imitima itunganye.Niba imfatiro zishenywe,
Umukiranutsi yakora iki?
Uwiteka ari mu rusengero rwe rwera,
Uwitekaintebe ye iri mu ijuru,
Amaso ye areba abantu,
Imboni ze zirabagerageza.
Uwiteka agerageza abakiranutsi,
Ariko umunyabyaha n’ukunda urugomo
umutima we urabanga.” Zaburi 11:1-5. AA 460.5
Abantu b’i Zifu, bene uturere Dawidi yahungiyemo avuye i Keyila, batumye kuri Sawuli wari i Gibeya bamubwira ko bazi aho Dawidi yihishe, kandi ko bazayobora umwami bakamugeza aho yihishe. Ariko Dawidi aburiwe iby’iyo migambi yabo, ava aho yari ari ahungira mu misozi yo hagati y’i Mawoni n’Inyanja Ipfuye. AA 460.6
Na none barongera gutuma kuri Sawuli bati: “Dawidi ari mu butayu bwa Enigedi. Sawuli aherako ajyana ingabo ibihumbi bitatu zitoranyijwe mu Bisirayeli bose, bajya gushaka Dawidi n’abantu be mu bitare by’igandagarizo ry’amasha.” Dawidi yari afite abantu magana atatu gusa mu bari kumwe, mu gihe Sawuli we yamuteye afite ingabo ibihumbi bitatu. Aho yari mu buvumo bwiherereye, mwene Yesayi ni ho yari ategerereje amabwiriza y’Imana yerekeye icyo akwiriye gukora. Igihe Sawuli n’ingabo ze bazamukaga imisozi, yanyuze iruhande maze ari wenyine yinjira mu buvumo Dawidi n’umutwe we bari bihishemo. Abo bantu ba Dawidi babibonye, bahatira Dawidi kwica Sawuli. Kuba umwami yari ageze mu maboko yabo kuri bo babonye ko ari ikimenyetso cy’ukuri yuko Imana ubwayo yari yatanze uwo mwanzi mu maboko yabo ngo bamwice. Dawidi nawe yagize ikigeragezo cyo kubitekereza atyo; ariko yumva ijwi ry’umutimanama rimubwira riti: “Ntukore ku wo Uwiteka yimikishije amavuta.” AA 461.1
Ingabo za Dawidi ntizashakaga kureka Sawuli ngo agende amahoro, maze zibutsa umutware wabo amagambo y’Imana avuga ngo: “Nzakugabiza umwanzi wawe uzamugenze uko ushaka. Dawidi arahaguruka agesa ku kinyita cy’umwambaro wa Sawuli bucece.” Ariko nyuma y’aho, umutimanama wa Dawidi ntiwamuhaye amahoro kuko yari yangije n’umwambaro w’umwami. AA 461.2
Sawuli arahaguruka ava mu buvumo ngo akomeze gushakisha, maze akangaranywa no kumva ijwi rimubwira riti: “Nyagasani Mwami.” Ahindukiye ngo arebe umuhamagara, yatangajwe no kumva ari mwene Yesayi, uwo yari amaze igihe kirekire ashaka gufata ngo amwice. Dawidi arunama maze yereka umwami ko azi ko ari we shebuja maze abwira Sawuli ati: “Ni iki gituma wumvira abantu, bakubwira ngo: ‘Dawidi arashaka kukugirira nabi.?’Aho ntiwirebeye ko Uwiteka yari agutanze mu maboko yanjye uyu munsi, ubwo wari uri mu buvumo? Ndetse hariho abambwiye kukwica, ariko ndakubabarira, ndavuga nti: ‘Sindi burambure ukuboko kwanjye kuri databuja, kuko ari we Uwiteka yimikishije amavuta.’ Kandi data dore n’ikinyita cy’umwambaro wawe, ndagifite mu ntoke; ubwo nageshe ikinyita cy’umwambaro wawe, sinkwice. Nuko umenye kandi urebe ko nta kibi cyangwa ubugome bindiho, kandi sinagucumuyeho nubwo uhigira ubugingo bwanjye kubukuraho.” AA 461.3
Sawuli yumvise amagambo ya Dawidi acishwa bugufi, ntiyagira ikindi akora uretse kwemera ukuri kwayo. Sawuli agwa mu kayubi abonye uburyo yari ari rwose mu maboko y’uwo yahigiraga kwica. Dawidi yahagaze imbere ye ari inziramakemwa. Nuko umutima wa Sawuli uroroha maze aravuga ati: “Yewe mwana wanjye Dawidi, iryo jwi ni iryawe? Maze Sawuli acura umuborogo, ararira.” Aherako abwira Dawidi ati: “Undushije gukiranuka, kuko unyituye ineza ariko jye nkakwitura inabi . . . Mbese umuntu yabona umwanzi we, yapfa kumureka agacika gusa? Nuko Uwiteka akugororere ibyiza kubyo unkoreye uyu munsi. Kandi rero nzi yuko utazabura kuba umwami, kandi ko ubwami bwa Isiraheli buzakomezwa mu kuboko kwawe.” Nuko Dawidi asezerana na Sawuli ko igihe ibyo bizasohorera azafata neza ab’inzu ya Sawuli kandi ko atazasibanganya izina rye. AA 461.4
Kubera ko yari azi ibyo Sawuli yari yarakoze mu gihe cyashize, Dawidi ntiyashoboraga kwiringira indahiro umwami yari amurahiye, cyangwa ngo yizere ko uko kwihana kuzamara igihe kirekire. Nuko Sawuli asubiye iwe bituma Dawidi yigumira mu misozi. AA 462.1
Urwango rugirirwa abagaragu b’Imana bikozwe n’abiyeguriye kugengwa n’imbaraga ya Satani rugenda ruhindagurika kenshi ku buryo wakwibwirako habaye ubwiyunge n’ineza, ariko ntabwo iteka izo mpinduka zimara igihe kirekire. Nyuma y’uko abantu bafite ibitekerezo bibi bavuga amafuti basebya abagaragu b’Imana, kuba barabaye mu bibi rimwe na rimwe bishinga imizi mu mitima yabo. Mwuka w’Imana akirana na bo, bagacishiriza bugufi imitima yabo imbere y’Imana n’imbere y’abo bashakaga kurimbura bityo bakabasha guhindura uko babitwaragaho. Ariko iyo bongeye gukingurira urugi ibyongorero by’umwanzi, gushidikanya n’urwango rwa kera rurabyuka maze bakongera gukora ibyo bari barihannye bakabireka mu gihe runaka. Barongera bakavuga ibibi, bakarega kandi bagaciraho iteka bashishikaye abo bavuga ko boroheje. Satani ashobora gukoresha abantu nk’abo mu buryo bukomeye cyane nyuma y’uko ibyo bikozwe kurusha uko yari kubakoresha mbere, bitewe n’uko bacumuye ku mucyo ukomeye cyane. AA 462.2
“Bukeye Samweli arapfa, Abisirayeli bose baraterana baramuririra, bamuhamba mu nzu ye i Rama.” Ishyanga ry’Abisiraheli ryafashe urupfu rwa Samweli nk’igihombo gikabije. Umuhanuzi mwiza kandi ukomeye, akaba yari n’umucamanza w’ikirangirire yari yapfuye, bityo abantu bagira intimba nyinshi ibashengura imitima. Uhereye mu buto bwe ukageza mu za bukuru, Samweli yagenderaga imbere y’Abisiraheli afite umutima utunganye. Nubwo Sawuli yari umwami, abantu bakundaga Samweli cyane kumurusha kuko ibikorwa bye byarangwaga no kuba indahemuka, kumvira no kwitanga. Dusoma mu byanditswe ko Samweli yaciraga Abisiraheli imanza mu minsi yose yo kubaho kwe. AA 462.3
Ubwo abantu bagereranyaga imikorere ya Sawuli n’iya Samweli, babonye amafuti bakoze bifuza umwami kugira ngo be gutandukana n’amahanga yari abakikije. Benshi batewe inkeke no kubona Abisiraheli bagenda bakora ibyangwa n’Uwiteka kandi mu buryo bwihuta. Urugero umwami wabo yatangaga rwatezaga ingorane zikwira hose, bityo byari bikwiye ko Abisiraheli baririra Samweli wari umuhanuzi w’Uwiteka, maze agapfa. AA 462.4
Ishyanga ryari ribuze uwashinze akaba yari n’umuyobozi w’amashuri yaryo y’abana b’abahanuzi, nyamara ntabwo ari byo gusa. Ishyanga ryari ritakaje uwo abantu bari baramenyereye gutura imibabaro yabo, bari babuze uwahoraga abingingira Imana akomeje ngo ibababanire. Kubavuganira kwa Samweli kwari kwaratumye abantu bumva batekanye; kuko “gusenga k’umukiranutsi kugira umumaro mwinshi, iyo asenganye umwete.” (Yakobo 5:16). Noneho abantu bumvise ko Imana yabaretse. Umwami yajyaga kumera nk’umusazi. Ubutabera bwari butagikurikizwa kandi na gahunda ihinduka umuvurungano. AA 462.5
Igihe igihugu cyari kirimo umuvurungano, igihe byagaragaraga ko inama za Samweli zituje kandi zirimo gutinya Imana zari zikenewe, ni ho Imana yahaye ikiruhuko umugaragu wayo wari ugeze mu zabukuru. Abantu bagize agahinda akenshi ubwo bitegerezaga igituro cye, kandi bibutse ubupfapfa bagize bamwanga ngo ababere umuyobozi; kuko yakoranaga n’Imana cyane bigasa n’aho yahuzaga Abisiraheli bose n’intebe y’ubwami bw’Uwiteka. Samweli ni we wari warabigishije gukunda no kubaha Imana; ariko noneho ubwo yari yapfuye, abantu bumvise yuko basigaye mu maboko y’umwami wari warifatanyije na Satani, kandi wajyaga gutandukanya abantu n’Imana n’ijuru. AA 462.6
Dawidi ntiyashoboraga kujya gushyingura Samweli, ariko yamuririye afite intimba nyinshi cyane nk’uko umwana w’indahemuka yaririra umubyeyi we wamwitagaho. Yamenye ko urupfu rwa Samweli rukuyeho urundi rusika rwatangiraga ibikorwa bya Sawuli, bityo Dawidi yumva arushijeho kubura amahoro kuruta nk’igihe umuhanuzi Samweli yari akiriho. Igihe Sawuli yari ahugiye mu kuririra Samweli, Dawidi yaboneyeho gushakisha aho yagirira umutekano kurutaho; nuko ahungira mu butayu bw’i Parani. Muri ubwo butayu ni ho yahimbiye Zaburi ya 120 n’iya 21. Ari muri ubwo butayu, abonye yuko umuhanuzi yapfuye kandi ko umwami yari umwanzi we, yararirimbye ati: AA 463.1
“Gutabarwa kwanjye kuva ku Uwiteka,
Waremye ijuru n’isi.
Ntazakundira ibirenge byawe ko biteguza,
Ukurinda ntazahunikira.
Dore urinda Abisiraheli,
Ntazahunikira kandi ntazasinzira. . .
Uwiteka azakurinda ikibi cyose,
Niwe uzarinda ubugingo bwawe.
Uwiteka azakurinda amajya n’amaza,
Uhereye none, ukageza iteka ryose. Zaburi 121:2- 8. AA 463.2
Igihe Dawidi n’abantu be bari bihishe mu butayu bw’i Parani, barinze imikumbi n’amashyo by’umuntu wari ukize witwaga Nabali, wari ufite ibintu byinshi muri ako karere, babirinda abanyazi. Nabali yari uwo mu rubyaro rwa Kalebu, ariko imico ye yarangwaga n’umwaga n’ubugugu. AA 463.3
Icyo cyari igihe bogoshaga ubwoya bw’intama, kikaba cyari igihe cyo kugira neza. Dawidi n’abantu be bari bakennye ibyo kurya cyane, kandi nk’uko umuco w’icyo gihe wari umeze, mwene Yesayi yatumye abasore cumi kuri Nabali ababwira kumuramutsa nk’abatumwe na Dawidi, kandi yongeraho ati: “Mubwire uwo mukire muti: ‘Amahoro abe kuri wowe no ku nzu yawe no ku byo utunze byose. Ubu numvise ko ufite abantu bakemura, kandi abashumba bawe babanaga natwe nta nabi twabagiriye, nta cyo bajimije igihe cyose babereye i Karumeli, 43 baza abahungu b’iwawe, barabikubwira. Aba bahungu bakugirireho umugisha kuko tuje ku munsi mwiza. Nuko ndakwinginze, ikiva mu maboko yawe cyose, abe ari cyo uha abagaragu bawe n’umwana wawe Dawidi.” AA 463.4
Dawidi n’abantu be bari bararinze imikumbi n’amashyo bya Nabali; bityo noneho uwo mukire yasabwaga gutanga ku mutungo mwinshi yari afite agafasha abari baramukoreye umurimo nk’uwo w’ingenzi. Dawidi n’abantu be bashoboraga kuba barafashe ibyo barya mu mikumbi n’amashyo bya Nabali ariko ntibabikoze. Dawidi n’abantu be bitwaye neza ntibahemuka. Nyamara Nabli ntiyitaye ku neza yabo. Igisubizo Nabali yahaye Dawidi cyagaragaje imico ye. Yaravuze ati: “Dawidi ni nde? Kandi mwene Yesayi ni nde? Muri iyi minsi hariho abagaragu benshi bacitse ba shebuja. Mbese nende ku mitsima yanjye no ku mazi yanjye n’inyama mbagiye abakemuzi banjye mbihe abantu ntazi iyo baturutse?” AA 463.5
Ubwo ba basore bagarukaga amara masa bakabwira Dawidi uko byagenze, yararakaye cyane. Dawidi yategetse ingabo ze gufata intwaro zikambararira urugamba; kuko yari yiyemeje guhana umugabo wari wamwimye ibyo yari afitiye uburenganzira kandi akongera igitutsi ku gasuzuguro. Uko guhutiraho kwari guhuje n’imico ya Sawuli aho guhuza n’iya Dawidi, ariko uwo muhungu wa Yesayi yari agikeneye kwigira ibyigisho byo kwihanagana mu ishuri ry’umubabaro. AA 464.1
Ubwo Nabali yari amaze gusezerera ba basore babanaga na Dawidi, umwe mu bagaragu ba Nabali yihutiye kureba Abigayili umugore wa Nabali, maze amubwira ibyabaye. Yaramubwiye ati: “Umva, Dawidi yatumye intumwa ziva mu butayu kuramutsa databuje, ababonye arabakankamira. Kandi abo bagabo batugiriraga neza cyane, ntibadukoza isoni, ntitwagira icyo tuzimiza igihe cyose twabaniye na bo turi mu rugishiro. Batubereye inkike ku manywa na nijoro, igihe cyose twabaniye na bo turagiye intama. Nuko none ubimenye utekereze icyo uri bukore, kuko bamaramaje kugirira nabi databuja n’urugo rwe rwose.” AA 464.2
Abigayili atagishije umugabo we inama cyangwa ngo amubwire ibyo agambiriye, yateguye ibyo kurya byinshi maze abikorera indogobe, abishinga abagaragu bajya imbere arabyohereza, kandi nawe ubwe agenda abakurikiye ajya guhura n’abantu ba Dawidi. Yahuriye na bo mu ibanga ry’umusozi. “Nuko Abigayili abonye Dawidi ahuta ava ku ndogobe, yikubita hasi imbere ye yubamye. Amugwa ku birenge aravuga ati: ‘Nyagasani, icyo cyaha abe ari jye gihereraho. Ndakwinginze ukundire umuja wawe ngire icyo nkubwira, wumve amagambo y’umuja wawe.” Abigayili yavuganaga na Dawidi amwubashye cyane nk’aho yabwiraga umwami uri ku ngoma. Nabali yari yavuganye agasuzuguro ati: “Dawidi ni nde?” ariko Abigayili we yaramubwiye ati: “nyagasani.” Yamubwiye amagambo y’ineza agira ngo amwurure umujinya yari afite ushire, maze amwinginga asabira umugabo we. Nta bwibone ahubwo yuzuye ubwenge n’urukundo by’Imana, Abigayili yagaragaje ugukomera k’uburyo yitaga ku b’urugo rwe, kandi asobanurira Dawidi neza ko inabi y’umugabo we itari yagambiriwe ngo bamwibasire, ko ahubwo ko byabaye kwigaragaza guhutuyeho kwa kamere itagira amahoro kandi irangwa no kwikanyiza. AA 464.3
“Nuko none Nyagasani, nk’uko Uwiteka ahoraho nawe ukabaho, Uwiteka niwe wakubujije kugirwaho n’urubanza rw’amarasono kwihorera n’ukwawe kuboko. Icyampa abanzi bawe n’abakwifuriza nabi, Nyagasani, bakaba nka Nabali.” Ntabwo Abigayili yavuze ko ubwenge bwe ari bwo bwatumye Dawidi areka umugambi we uhutiyeho, ahubwo yahaye Imana icyubahiro aranayisingiza. Hanyuma atanga ituro rya gikire ho ituro ry’amahoro ahaye abantu ba Dawidi, kandi akomeza kwinginga nk’aho ari ubwe wari wateye Dawidi kurakara. AA 464.4
Yaravuze ati: “Ndakwinginze, babarira umuja wawe icyo cyaha. Uwiteka ntazabura kukubakira inzu idakuka, kuko Nyagasani urwana intambara z’Uwiteka, kandi nta kibi kizaboneka kuri wowe iminsi yawe yose.” Abigayili yerekezaga ku byo Dawidi yendaga kuzakora. Dawidi yari kuzarwana intambara z’Uwiteka. Ntiyari akwiriye gushaka kwihorera ku bibi umuntu umuntu umwe yari yamukoreye nubwo yahigwaga nk’umugambanyi. Yarakomeje ati: “Nubwo abantu bahagurukiye kukugenza no gushaka ubugingo bwawe Nyagasani, ariko ubugingo bwawe buzahambiranwa n’Uwiteka Imana yawe mu mutwaro umwe w’ubugingo . . . Nuko Uwiteka namara kugusohozaho ibyiza yakuvuzeho byose uko bingana, akakugira umutware wa Isirayeli, ntuzagire umutima ukubabaza Nyangasani, kandi ngo uguhane ko wavushirije amaraso ubusa, cyangwa se kuko wihoreye kubwawe. Nuko Uwiteka namara kukugirira neza Nyagasani, uzibuke umuja wawe.” 1Samweli 25:29-31. AA 465.1
Aya magambo agomba kuba yaraturutse mu kanwa k’umuntu wari warahawe ku bwenge mvajuru. Nk’uko impumuro y’uburabyo imera, ubutungane bwa Abigayili bwabonekeraga mu maso, mu magambo, no mu bikorwa bye atabizi. Mwuka w’Umwana w’Imana yari mu mutima we. Amagambo ye yavuganwaga ubuntu kandi yuzuye ineza n’amahoro, yagaragazaga imbaraga z’ijuru. Dawidi yaracururutse maze atekereje ingaruka zajyaga kuva kuri uwo mugambi uhutiyeho yari yagize, ahinda umushyitsi. “Hahirwa abazana amahoro mu bantu, kuko ari bo bazitwa abana b’Imana.” (Matayo 5:9). Iyaba harabayeho n’abandi bantu benshi bakoraga nk’uwo mugore w’Umwisirayeli, abantu bacubya uburakari, bagakoma mu nkokora imigambi ihutiyeho, kandi bakaburizamo ibibi bikomeye bakoresheje amagambo y’ubwenge burangwa n’ituza. AA 465.2
Imibereho ya Gikristo yejejwe ihora imurika kandi igatanga ihumure n’amahoro. Irangwa n’ubutungane, ubwitonzi, kwiyoroshya no kuba ingirakamaro. Iyo mibereho igengwa na rwa rukundo rutikanyiza. Ni imibereho yuzuwe Kristo, kandi isiga ikirari cy’umucyo ahantu hose nyiri iyo mibereho ashobora kujya. Abigayili yari umuhannyi n’umujyanama mwiza. Uburakari bwa Dawidi bwacubijwe n’uburyo Abigayili yamuvugishije. Dawidi yemeye ko yakoze iby’ubupfapfa kandi ko yari yananiwe gutegeka umutima we. AA 465.3
Dawidi yemeye guhanwa afite umutima ucishije bugufi nk’uko bihuje n’amagambo yavuze agira ati: “Umukiranutsi ankubite, biraba kungirira neza, ampane biraba nk’amavuta asiga ku mutwe wanjye.” (Zaburi 141:5). Yaramushimye kandi amwifuriza imigisha kuko yamugiriye inama itunganye. Hari abantu benshi, iyo bacyashwe, batekereza ko ibyo ari byiza igihe gusa bacyashwe ntibibahangayikishe; nyamara mbega ukuntu abantu bake ari bo bakira guhanwa bakabyishimira mu mitima yabo ndetse bagashima abashaka kubakiza bababuza kugendera mu nzira y’ibibi. AA 465.4
Igihe Abigayili yagarukaga imuhira yasanze Nabali n’abashyitsi be bishimiye mu birori bikomeye basinze. Ategereza ko bucya maze abona gutekerereza umugabo we uko byagenze igihe yavuganaga na Dawidi. Nabali yari umunyabwoba; maze igihe yasobanukirwaga ko ubupfapfa bwe bwari bugiye gutuma akenyuka, yabaye nk’ukubiswe n’inkuba. Yatinye ko Dawidi ashobora gukomeza umugambi we wo kwihorera, maze agira ubwoba bwinshi cyane yikubita hasi araraba. Hashize iminsi cumi arapfa. Ubuzima Imana yari yaramuhaye nta kindi yabumajije uretse kubera isi umuvumo. Ubwo yinezezaga mu birori, Imana yamubwiye nk’uko yabwiye wa mutunzi mu mugani iti: “Muri iri joro uranyagwa ubugingo bwawe” (Luka 12:20). AA 465.5
Nyuma y’aho Dawidi yacyuye Abigayili. Dawidi yari asanzwe afite umugore umwe, ariko imico y’amahanga muri icyo gihe yari yaranduje intekerezo ze kandi ihindura imikorere ye. Ndetse n’abagabo beza kandi bakomeye bagiye bayoba bagakurikiza imigenzereze y’ab’isi. Ingaruka mbi zo kugira abagore benshi zakomeje kugwa nabi Dawidi mu mibereho ye yose. AA 466.1
Nyuma y’urupfu rwa Samweli, Dawidi yamaranye amahoro amezi make. Yongeye guhungira mu butayu bwa Zifu; ariko kuko abo banzi be bashakaga ko umwami abareba neza, bamubwiye aho Dawidi yari yihishe. Ayo makuru yakanguye umudayimoni w’ubugome wari usinziriye mu mutima wa Sawuli. Yongera guhuruza ingabo ze maze azirangaza imbere bajya guhiga Dawidi. Ariko abatasi b’incuti za Dawidi babimenyesha umuhungu wa Yesayi; maze ajyana bake mu bantu be bajya kureba aho umwanzi we ari. Hari nijoro ubwo bagendanga aubushishozi bakageraga ku nkambi, maze imbere yabo bahabona amahema y’umwami n’abamurinda. Nta muntu wababonye kuko abo mu nkambi bari bacecetse basinziriye. Dawidi yasabye incuti ze kujyana nawe hagati mu banzi be. Dawidi abajije ati: ‘Ni nde turi bujyane aho Sawuli agerereje?” Abishayi yahereyeko arasubiza ati: “Ni jye turi bujyane.” AA 466.2
Dawidi n’uwari umuherekeje bakingirijwe n’ibicu byo mu misozi maze binjira mu nkambi y’abanzi babo. Ubwo bashakaga kumenya neza umubare nyawo w’abanzi babo, bahingukiye kuri Sawuli asinziriye, icumu rye rishinze mu itaka n’agacuma yatwaragamo amazi kari ku musego we. Iruhande rwe hari haryamye Abuneri, umugaba w’ingabo ze kandi ingabo ze zose zari zibakikije na zo zahunikiriye. Abishayi yabanguye icumu rye maze abwora Dawidi ati: “Uyu munsi Imana yakugabije umwanzi wawe. Nuko none ndakwinginze nyemerera mutikure icumu rimwe gusa, mpamanye n’ubutaka, sinongera ubwa kabiri.” Ategereza ko abimuhera uburenganzira, ariko yumva amagambo ngo: “Reka ntumwice. Mbese ni nde wabasha kubangura ukuboko kwe ku muntu Uwiteka yimikishije amavuta ntagibweho n’urubanza?. . .Nk’uko Uwiteka ahoraho, Uwiteka ni we uzamwiyicira cyangwa se azamanuka ajya mu ntambara ayigwemo. Uwiteka andinde ko nabangura ukuboko kwanjye ku muntu Uwiteka yimikishije amavuta. Ahubwo ndakwinginze enda icumu rye riri ku musego we n’urunywero rwe rw’amazi, tugende. Nuko Dawidi ajyana icumu rye n’urunywero rwe rw’amazi, abivana ku musego wa Sawuli barigendera, hatadize umuntu ubabonye cyangwa ubimenye, haba no gukanguka; kuko Uwiteka yari yabasinzirije ubuticura.” Mbega uburyo byoroheye Uwiteka guca intege umunyambaraga kuruta abandi, kwaka ubushishozi umunyabwenge ukomeye kandi agahindura ubusa ubuhanga bw’umuntu ushishoza! AA 466.3
Dawidi avuye mu rugerero ageze aho atagira icyo aba, yahagaze mu mpinga y’umusozi maze ahamagara abantu ba Sawuli na Abuneri n’ijwi rirenga ati: “Mbese nturi intwari? Hari uhwanye na we muri Isirayeli? Ariko none ni iki cyakubujije kurarira umwami shobuja? Muri mwe haje umuntu wo kwica umwami, kandi ari we shobuja. Reka reka, ibyo wakoze si byiza. Ndahiye Uwiteka uhoraho, mwari mukwiriye gupfa kuko mutarinze shobuja, Uwiteka yimikishije amavuta. Ngaho nimurebe icumu ry’umwami n’urunywero rw’amazi, aho byari biri ku musego we. Sawuli amenya ijwi rya Dawidi arabaza ati: ‘Mbese aho iryo jwi si iryawe, mwana wanjye Dawidi?’ Dawidi aramusubiza ati: ‘Ni iryanjye, Nyagasani Mwami.’ Ati: ‘Mbese databuja agenzereza iki umugaragu we? Nakoze iki? Cyangwa se ni cyaha ki kindiho? None ndakwinginze Nyagasani Mwami, umva amagambo y’umugaragu wawe.’” Umwami yongera gukorwa ku mutima aravuga ati: “Nakoze icyaha. Garuka mwana wanjye Dawidi, sinzongera kukugirira nabi, kuko ubugingo bwanjye bwagize agaciro imbere yawe uyu munsi. Yewe, nabaye igicucu, narafuditse cyane.’ Dawidi aramusubiza ati: “Ngiri icumu ryawe Nyagasani! Nihagire umugaragu wawe uza aryende.” Nubwo Sawuli yari amaze gusezerana ati: “Sinzongera kukugirira nabi,” Dawidi ntiyamusanze. AA 466.4
Iyi nshuro ya kabiri Dawidi yubashye ubugingo bw’umwami w’ishyanga rye yakoze ku mutima wa Sawuli maze bimutera kurushaho guca bugufi kubw’icyaha cye. Sawuli yatangajwe kandi acishwa bugufi no kumugaragariza ineza nk’iyo. Ubwo yari ahagurutse agiye aretse Dawidi, Sawuli yaravuze ati: “Uragahora uhirwa, mwana wanjye Dawidi, uzakora ibikomeye, kandi gutsinda uzatsinda.” Ariko mwene Yesayi ntiyiringiraga yuko umwami azakomeza kubaho igihe kirekire ameze atyo. AA 467.1
Dawidi abona ko adashobora kwiyunga na Sawuli. Byasaga nk’aho byanze bikunze amaherezo yari kuzashyira agafatwa binyuze mu bucakura bw’umwami, nuko yongera kwiyemeza guhungira mu Bafilisitiya. Nuko we n’ingabo magana atandatu bajya kwa Akishi, umwami w’i Gati. AA 467.2
Umwanzuro Dawidi yafashe w’uko Sawuli atazabura gusohoza umugambi we wo kumwica, yawufashe atagishije Imana inama. Ndetse n’igihe Sawuli yari mu bugambanyi ashaka uko yakwica Dawidi, Uwiteka yateguraga kwimika Dawidi. Imana isohoza imigambi yayo nubwo mu maso y’abantu iyo migambi iba isa n’itwikiriwe ari amabanga. Abantu ntibashobora gusobanukirwa n’inzira z’Imana; kandi iyo abantu babonye ibigaragara, bumva yuko ibigeragezo n’ibirushya Imana yemera ko bibageraho ari ibyo kubagirira nabi kandi ko nta kindi bizakora uretse kubarimbura. Uko ni ko Dawidi yarebye ibigaragara ntiyareba amasezerano y’Imana. Yashidikanyaga ko azagera igihe akima ingoma. Ibigeragezo byinshi yanyuzemo byari byaracogoje kwizera kwe no kwihangana kurashira. AA 467.3
Uwiteka ntiyohereje Dawidi mu Bafilisitiya ngo aharindirwe kuko bari abanzi bakomeye b’Abisiraheli. Iri shyanga ryari kuzaba rimwe mu banzi be bakomeye kugeza ku iherezo, nyamara yari yabahungiyeho ngo bamufashe muri ibyo bihe byari bimukomereye. Dawidi amaze kubona yuko atakwizera na gato Sawuli n’ibyegera bye, yishyize mu maboko y’abanzi b’ubwoko bwe. Dawidi yari umusirikari w’intwari, kandi yari yaragaragaje ko ari umurwanyi w’umunyabwenge kandi utsinda; nyamara ubwo yajyaga mu Bafilisitiya ni we ubwe wishyiraga mu kaga. Imana yari yaramutoreye gutanga urugero mu gihugu cy’Ubuyuda, ariko kubura kwizera ni byo byamuteye kuva mu mwanya yagombaga gukoreramo kandi atabitegetswe n’Uwiteka. AA 467.4
Imana yasuzugujwe no kutizera kwa Dawidi. Abafilisitiya bari baratinye Dawidi kurusha uko batinyaga Sawuli n’ingabo ze; maze kubwo kwishyira Abafilisitiya ngo bamurinde, Dawidi yatumye bamenya intege nke z’ab’ubwoko bwe. Uko ni ko yateye ubutwari abo banzi babo maze bakandamiza Abisiraheli. Dawidi yari yarasigiwe amavuta kugira ngo arengere ubwoko bw’Imana. Uwiteka ntiyashakaga yuko abagaragu be batera ubutwari abakora ibyo gukiranirwa babereka intege nke z’ubwoko bwe cyangwa bagaragaza ko batitaye ku mibereho myiza yabwo. Byongeye kandi, bene wabo baketse ko yagiye mu bapagani gukorera ibigirwamana byabo. Icyo gikorwa cyatumye abantu benshi basobanura nabi impamvu zabimuteye kandi bamutekereza nabi. Ikintu Satani yifuzaga ko akora ni cyo yakoze; kuko ubwo yahungiraga mu Bafilisitiya, Dawidi yateye abanzi b’Imana n’ubwoko bwe kwishima. Dawidi ntiyaretse gusenga Imana cyangwa kuyikorera; ariko yashatse kwikiza bituma areka kuyizera, bityo ahindanya imico yo kudakebakeba no kuba indahemuka Imana isaba ko abagaragu bayo bagira. AA 467.5
Dawidi yakiriwe neza n’umwami w’Abafilisitiya. Uko kumwakira neza byatewe ku ruhande rumwe n’uko umwami yari amukunze naho ku rundi ruhande bikaba byari binyuze ubwibone bwe kubona Umuheburayo amuhungiyeho. Ubwo Dawidi yari mu gihugu cya Akishi, yumvise atekanye acitse kugambanirwa. Yazanye umuryango we, abo mu rugo rwe, n’ibye byose, maze n’abantu be bose babigenza batyo. Ababibonaga bose babonaga ko yari aje gutura burundu mu gihugu cy’Abafilisitiya. Ibyo byose byashimishije Akishi wasezeranye guha ubuhungiro abo Bisirayeli bahungaga. AA 468.1
Dawidi asabye aho atura mu gihugu hitaruye ibwami, umwami yamugabiye i Sikilagi ngo habe igikingi cye. Dawidi yabonye ko we ubwe n’abantu be nibaturana n’abasenga ibigirwamana bizabateza ingorane. Gutura mu mudugudu wabo bonyine bitaruye, Dawidi n’abantu be bajyaga kuhagirira umudendezo wo gusenga Imana kuruta uko byari kugenda iyo baguma i Gati, aho imihango ya gipagani yajyaga kubabera intandaro yo gukora ibibi no kubuzwa amahoro. AA 468.2
Igihe Dawidi yari atuye muri uwo mudugudu wari witaruye, yateye ab’i Geshuri, n’Abagiruzi, n’Abamaleki, ntiyagira n’umwe asiga ngo aze i Gati kuvuga ibyabaye. Ubwo yari avuye ku rugamba yumvishije Akishi yuko yateraga ab’ubwoko bwe bwite, ari bo Bayuda. Ubwo bushukanyi bwakomezaga Abafilisitiya kuko umwami yavuze ati: “Yateye bene wabo Abisiraheli kumuzinukwa, bizatuma aba imbata yanjye iteka ryose.” Dawidi yari azi ko byari ubushake bw’Imana ko ayo moko y’abapagani arimburwa, kandi yari azi ko yashyiriweho gukora uwo murimo nyamara igihe yakoraga iby’uburiganya, ntiyakurikije inama Imana imuhaye. AA 468.3
“Muri iyo minsi Abafilisitiya bateranya ingabo zabo kujya kurwana n’Abisirayeli. Akishi abwira Dawidi ati: ‘Umenye rwose ko uzatabarana nanjye n’abantu bawe, tukajyana n’ingabo ku rugamba.’” Nta mugambi Dawidi yari afite wo kurwanya ab’ubwoko bwe; ariko ntiyari azi neza icyo yakora kugeza ubwo ibyajyaga kuba byari kwerekana inshingano ye. Nuko Dawidi asubiza umwami ajijisha ati: “Ni naho uzamenyera icyo umugaragu wawe nzakora.” Akishi yumvise ayo magambo nk’aho ari isezerano ry’uko Dawidi azamufasha mu ntambara yari agiyemo, bityo arahirira ko azaha Dawidi icyubahiro gikomeye kandi akamugira icyegera gikomeye mu bwami bw’Abafilisitiya. AA 468.4
Nyamara nubwo kwizera kwa Dawidi kwari kwarateshutse hato na hato ku masezerano y’Imana, yari acyibuka yuko Samweli yamusize amavuta ngo azabe umwami wa Isiraheli. Yongeye kwibuka uko mu gihe cyashize Imana yari yaramuhaye gutsinda abanzi be. Yibutse imbabazi z’Imana yamurinze kwicwa na Sawuli, hanyuma yiyemeza kudahemuka ku cyizere Imana yamugiriye. Nubwo umwami wa Isiraheli yahigaga ubugingo bwe, ntiyajyaga kuvanga ingabo ze n’abanzi b’ubwoko bwe. AA 469.1


c: text/html

text:
Hari amwe mu magambo abagabo bagirwaho inama yo kutabwira abakunzi babo.Kugira ngo umubano w’umugabo numugore urusheho kuba mwiza no kuzaba mwiza hari interuro n’ ingingo badakwiye kubwira umugore cyangwa umukobwa bakundana.
1.Umukunzi wanjye wa mbere yankoreraga ibi mu gitanda nawe bikore
Igihe ukeneye ko umugore wawe cyangwa umukunzi wawe mushya agukorera ibyo umukunzi wawe mwatandukanye yagukoreraga ni bibi kubimubwira ahubwo ikiza ni uko ubimwigisha ukamubwira ko ubikunda, icyo gihe nawe arabigukorera ariko iyo umubwiye umukunzi wawe wa kera yumva ko urimo kwicuza kuba mwaratandukanye ku buryo bishobora kurakaza umugore wawe akakubwira ati ‘uzamusange, wamusize utamureba’.
2.Urashyaka guhura n’ umuryango wanjye ?
Kujyana umukunzi wawe mu rugo iwanyu ni ikintu cy’ ingeni mu rukundo. Gishobora no kugira icyo cyangiza mu rukundo rwanyu igihe umuryango wawe utari witeguye. Kubaza umukobwa niba ashaka ko uzajya kumwereka umuryango wawe byumvikana nko kubimuhatiriza. Aho kubimubaza wabimumenyesha ukamusaba ko azakubwira igihe azaba yiteguye.
3.Iyo myenda ntabwo ikubereye
Uru ni urugero rw’ interuro ubwira umukobwa mukundana cyangwa umugore wawe ikamubabaza. Ikiza wamubwira ko iyo myenda yambaye utayikunze ukamuha ibisobanuro ariko iyo umubwiye ko imyenda yambaye itamubereye yiyumvamo ko unenze imiterere ye.
4.Urashaka kunsura.
Akenshi umusore wasohokanye n’ umukobwa aba ashaka ko uwo mukobwa anamusura. Ni byiza kwirinda kumubaza iki kibazo ahubwo ukabimubwira mu buryo butari ikibazo kandi buha umukunzi wawe amahitamo. Uti ‘Si byiza ko ijoro turikesha turi hano’. Niba nanone ushaka kumuha gahunda y’ ubutaha mwari kumwe cyangwa mwavugana sibyiza ko urashaka kunsura kuko ahita akeka ko ushaka ko muryamana. Ikiza umubaza aho yifuza ko ubutaha muzahurira.
5.Sinkunda inshuti zawe
Aho kugira ngo ubwire umugore wawe cyangwa umukunzi wawe ko afite inshuti mbi , ahubwo umufasha kubona no guhitamo inshuti nziza akareka inshuti za kera.
6.Warabyibushye ?
Niba warabyibushye nawe aba abizi, nta mpamvu yo kubimwibutsa, ahubwo wamufasha gukora siporo no kurya neza.
7.Byari bimeze bite ?
Kuko muba mukundana ntabwo umukobwa atinyuka kukubwira ko bitagenze neza kuko aba adashaka kukubabaza, ikiza ni uko utegereza akazabikugaragariza.
8.Wakundanye n’ abagabo bangahe ?
Iki kibazo si ngombwa kukibaza umukobwa mukundana cyangwa umugore wawe, kuko nta mubare w’ abagabo wagenwe umukobwa cyangwa umugore agomba gukundana nawo, ngo wenda ube wabimubaza kugira ngo umenye ko yagejeje kuri uwo mubare. Iki kibazo abagore baracyanga kandi nta n’ icyo cyongera mu mibanire y’ abakundana.

robotstxt: allowed

filter: keep


text:
Niba ubucuruzi nkora bubangamiwe n’ibibazo bigaragarira mu gipimo cy’amafaranga yinjira n’asohoka no kuba imari ihagaze nabi bikabije nkaba ntabasha kwishyura inguzanyo, nakora iki?
Hari uburyo bukoreshwa twita “kuvugurura inguzanyo” cyangwa “kuvugurura umwenda,” bugamije gufasha ikigo kiri mu kaga kugabanya inguzanyo itishyurwa no kongera kumvikana ku buryo bwo kwishyura umwenda ukomoka ku nguzanyo imaze igihe itishyurwa no kubasha kongera amafaranga abitse ku buryo ikigo cy’ibucuruzi gishobora gukomeza ibikorwa byacyo.
Ubifashijwemo n’Umukozi ushinzwe Inguzanyo, mushobora kumvikana ku bwoko butandukanye bw’ibisubizo bifasha koroshya cyangwa kugabanyirizwa umuzigo wo kwishyura inguzanyo wahawe ku buryo ikigo cyawe gikomeza kugira imari ihagaze beza nticyongere guhungabana. Dore uburyo bukurikira bwo kubonera ikibazo umuti:
- Guhindura umubare w’amafaranga wishyura buri kwezi. Guhindura uburyo bwo kwishyura inguzanyo bituma haba igabanuka ry’umubare w’inguzanyo usanzwe wishyura buri kwezi ku buryo uhwana n’amafaranga winjiza n’ayo usohora muri iki gihe. Ubu buryo bushobora kubamo igabanuka ry’umwenda ufite muri iki gihe, cyangwa hagatoranywa uburyo bukurikira.
- Kongera igihe amasezerano y’inguzanyo amara. Ushobora kandi kongera amasezerano y’inguzanyo watse ku buryo umubare wishyura buri wezi usaranganywa mu gihe cyumvikanyweho hakurikijwe igihe gishya cyangwa kirekire uzishyuramo inguzanyo wahawe. Bisobanuye ko uzishyura inguzanyo yawe mu gihe kirekire, ariko ukazashya wishyura make kugira ngo bigufashe kwimenyereza kubaho mu buzima kandi amafaranga winjizaga yagabanutse. Bigomba kumvikana ko amwe mu mabanki ashobora kugira amafaranga make akwishyuza kubera iyi serivisi uhawe yo kukorohereza.
Navugurura nte inguzanyo yanjye? Kugira ngo ubashe kuvugurura umwenda ukomoka ku nguzanyo watse, mbere na mbere ugomba kubiganiraho n’umukozi ushinzwe inguzanyo kugira ngo umusobanurire neza uko ikibazo cyawe giteye maze mushyireho gahunda y’uburyo uzishyura. Bizagusaba kwandikira Banki yawe, Ikigo cy’Imari Iciriritse (MFI) cyangwa SACCO ubishyikiriza ibaruwa usaba kuvugurura inguzanyo, iherekejwe n’inyandiko zigaragaza umwirondoro wawe n’inyandiko ufite zerekana uko ishusho y’imari yawe ihagaze.
If my business is facing cash flow problems and financial distress and I am having trouble repaying my loan, what can I do?
There is a process called “loan restructuring” or “debt restructuring,” which is designed to help a business in distress to reduce and renegotiate delinquent loan debt and to restore liquidity so that the business can continue its operations.
With your Loan Officer, you may agree to different kinds of solutions to alleviate or easy your credit repayment burden and stabilize the financial situation by:
- Changing the amount you repay each month. By changing the method of loan repayment involves a reduction of your current monthly loan installment so that it matches your current cash flow. This may include reduction of current debt, or may include the below.
- Extending the term of your loan agreement. You can also extend your loan agreement so that your monthly payments are redistributed in proportion to a new and longer term of lending. This means that you will repay your loan over a longer period of time, but your payments will be smaller to help you deal with lower revenues. It should be noted some banks may charge a small fee for this facility.
How can I restructure my loan? To restructure your loan debt, first, you should speak with your loan officer to clarify your situation and create a plan. You will then need to write to your Bank, MFI or SACCO and submit an application for the restructuring together with the documents that prove your identity and available documents representing your financial situation.
Through loan restructuring you will be able to maintain a positive credit history and stay in good standing with your financial service provider.


text:
Politiki
Ibyo Wamenya Ku Buryo Budasanzwe Buzifashishwa Mu Matora y’Inzego z’Ibanze
Abanyarwanda binjiye mu bihe by’amatora bizasiga habonetse abayobozi basaga 240,000, mu gikorwa kizifashishwamo uburyo budasanzwe kubera icyorezo cya COVID-19.
Hazaba hatorwa komite nyobozi z’Imidugudu, inama njyanama z’Utugali n’Imirenge, Inama njyanama y’Akarere na Komite nyobozi y’Akarere. Hazatorwa kandi abayobora Inama y’igihugu y’urubyiruko, iy’abagore n’iy’abafite ubumuga.
Amatora azakorwa mu buryo buziguye
Mu gihe itegeko riteganya ko abayobozi benshi mu nzego z’ibanze batorwa n’inteko z’abaturage, kuri iyi nshuro hazabaho umwihariko kubera ibihe bidasanzwe.
Perezida wa Komisiyo y’Igihugu y’Amatora Prof Kalisa Mbanda, yavugiye kuri televiziyo y’igihugu ko kubera COVID-19, guhera ku Umudugudu hazaba amatora aziguye.
Ni ukuvuga ko abaturage bazabanza gutora abantu bakeya, bazabatorera.
Amatora azahera mu Isibo, buri imwe yitoremo abantu batatu bazajya gutora komite nyobozi y’Umudugudu igizwe n’abantu batanu.
Iyo nteko itora iziyongeramo komite y’urubyiruko n’iy’abagore zizaba zatowe, umuyobozi w’ishuri cyangwa ivuriro niba rihari, n’ukuriye abacuruzi.
Ntabwo umudugudu wose uzakoranira hamwe nk’uko bisanzwe.
Abatoranyijwe ngo bahagararire abandi mu matora nabo bashobora kwiyamamaza.
Prof Mbanda yavuze ko abazatorwa ku Mudugudu ari bo bazaba bagize inteko itora Inama Njyanama y’Akagari, uretse ku rwego rw’abafite ubumuga.
Yakomeje ati “Ku rwego rw’Umurenge ni uko, hazatora abatowe ku rwego rw’Utugali tugize Umurenge, kandi batore abari muri izo nzego zose.”
Ku rwego rw’Akarere byahidutse cyane
Mu byahindutse ku rwego rw’Uturere harimo ko abagize Inama njyanama bagomba kuba 17, mu gihe uwo mubare washoboraga kurenga bitewe n’Imirenge Akarere gafite.
Inama Njyanama y’Akarere yabaga igizwe n’Abajyanama rusange batowe mu mirenge, Komite y’Inama y’Igihugu y’Urubyiruko mu Karere; Umuhuzabikorwa w’Inama y’Igihugu y’Abagore ku rwego rw’Akarere; Abajyanama b’abagore bangana nibura na 30% y’abagomba kugira Inama Njyanama; Umuhuzabikowa w’Inama y’Igihugu y’abantu bafite ubumuga na Perezida w’abikorera mu Karere.
Ubu hazaba harimo Abajyanama rusange 8 batorwa ku rwego rw’Akarere; Abajyanama 5 b’abagore bangana na 30% by’abajyanama bose; Umuhuzabikorwa w’Inama y’Igihugu y’Urubyiruko, uw’Inama y’Igihugu y’abagore, uw’Inama y’Igihugu y’abafite ubumuga na Perezida w’abikorera mu Karere.
Minisitiri w’Ubutegetsi bw’Igihugu Gatabazi Jean Marie Vianney, yavuze ko kugira abajyanama batorwa mu mirenge byatumaga hari ubwo usanga umwe ari mu mpaka avuga ngo “Umurenge wanye,” ariko ubu bazaba bareba akarere kose.
Prof Mbanda yavuze ko mu gutora bariya bajyanama umunani, baziyamamaza mu karere kose kandi mu buryo budasanzwe.
Ati “Baziyamamaza hakoreshejwe ikoranabuhanga. Bazagira iminsi 10 yo kwiyamamaza guhera ku wa 3-12 Ugushyingo.”
Biteganywa ko “nta nteko z’abaturage zizakorwa”, ahubwo abiyamamaza bazifashisha ubutumwa bugufi nko kuri telefoni, email cyangwa itangazamakuru ku babishoboye.
Ubwo butumwa bukubiyemo imigabo n’imigambi yabo bazabwoherereza abagize inteko itora ku rwego rw’Akarere.
Ni ukuvuga abagize Inama Njyanama z’Imirenge, komite nyobozi z’inama y’igihugu y’abagore, urubyiruko n’abafite ubumuga, abahagarariye amashuri, amavuriro n’abikorera ku rwego rw’Akarere.
Abiyamamaza bashobora no kunyuza ubutumwa ku bandi bantu, igihe bizeye ko buzagera ku bagize inteko itora.
Prof Mbanda yakomeje ati “Tuzabaha n’undi mwanya wo kwiyamamaza ku munsi w’itora, imbere y’inteko itora noneho. Icyo gihe bazahabwa iminota kenshi itarenze itanu, bitewe n’umubare tuzagira w’abiyamamaza.”
Ku rwego rw’Uturere hazatorwa Meya n’abamwungirije babiri, bazatorwa mu bajyanama b’Akarere.
Minisitiri Gatabazi yavuze ko kandidatire z’abashaka kuvamo abajyanama nizimara kwemezwa burundu, komite nyobozi z’Uturere zizavaho ku wa 26 Ukwakira.
Inshingano zizasigaranwa n’Umunyamabanga Nshingwabikorwa w’Akarere, uzayobora mu nzibacyuho kugeza ku munsi bazatoraho komite nyobozi nshya, zikarahirira imbere y’urukiko na Guverineri w’Intara.
Yavuze ko abifuza kujya mu nzego z’ibanze bakwiye kubikora babyishimiye, ashishikariza cyane cyane urubyiruko n’abagore kwiyamamaza.
Ati “Bumve ko ari akazi keza, ni akazi ko gukorera igihugu, ubundi ntabwo ari akazi umuntu ajyamo yirukankira umushahara, ni akazi umuntu ajyamo yumva afite inyota yo kuyobora no gufasha abaturage mu mpinduka nziza ziganisha ku iterambere igihugu cyifuza.”
Komisiyo y’igihugu y’amatora ivuga ko ubuheruka wasangaga habonetse impuzandengo y’abakandida batanu ku mwanya umwe uhatanirwa.
Ibyihariye ku Mujyi wa Kigali
Uretse impinduka mu gutora abayobozi mu Turere dufite ubuzima gatozi, hari n’izakozwe ku matora y’Umujyi wa Kigali nubwo ho abayobozi bamaze gushyirwaho.
Minisitiri Gatabazi yagize ati “Komite nyobozi y’Umujyi wa Kigali yajyaga itorwa n’abagize Inama Njyanama y’Umujyi wa Kigali, hakiyongeraho abagize biro z’inama njyanama z’Imirenge 35 igize Umujyi wa Kigali.”
“Ubu rero itegeko ryashyizeho ko inteko itora nyobozi y’Umuyi wa Kigali izaba igizwe n’Inama njyanama y’Umujyi wa Kigali n’abagize inama njyanama z’imirenge 35 yose y’Umujyi wa Kigali. Yavuye ku bantu hafi 120, bageze ku bantu 700, nibo bazajya batora komite nyobozi y’Umujyi wa Kigali.”
Ingengabihe y’amatora
Kandidatire z’abifuza kujya mu nzego z’ibanze ku rwego rw’Akarere zatangiye kwakirwa kuri uyu wa Mbere tariki 11 Ukwakira, kugeza ku wa 20 Ukwakira 2021.
Abemerewe kwiyamamaza bazatangazwa ku wa 26 Ukwakira, biyamamaze ku wa 3-12 Ugushyingo. Amatora y’abajyanama ku Karere azaba ku wa 13 Ugushyingo 2021.
Biteganywa ko Komite nyobozi y’Akarere izatorwa ku wa 19 Ugushyingo, ari nabwo hazatorwa komite y’Inama Njyanama.


text:
Rusizi: Hoteli igezweho ya miliyari 22 izaba yuzuye muri Mata
Yanditswe na BAHUWIYONGERA SYLVESTRE
Ubuyobozi bw’Akarere ka Rusizi n’abashinzwe gukurikirana imirimo y’iyubakwa rya “Hoteli Kivu Marina Bay” irimo kubakwa mu mujyi wa Rusizi, baravuga ko imirimo yo kuyubaka igenda neza, mu mpera z’ukwezi kwa 4 ikazaba irangiye.
Mu kiganiro yagiranye n’Imvaho Nshya, Ingénieur Ndikumana Charles Théophile uhagarariye Banki y’u Rwanda itsura amajyambere ( BRD) mu mirimo y’iyubakwa ry’iyi Hoteli, yemeje ko imirimo yo kuyubaka igeze hejuru ya 70%, ku buryo muri Mata izaba irangiye nta gushidikanya, muri Kamena uyu mwaka igatahwa ku mugaragaro.
Yagize ati “Turakora ubutaruhuka kugira ngo imirimo yose irangire, kandi biragenda neza cyane ku buryo nta zindi ngorane duhuye na zo mu mpera za Mata uyu mwaka izaba irangiye.
Ubwo hazaba hasigaye gushyiramo ibikoresho byose bya ngombwa biri ku rwego rwayo, na byo bikazafata igihe kitarenze amezi 2 ku buryo muri Kamena uyu mwaka ishobora gutahwa ku mugaragaro yuzuye neza.”
Avuga ko nyuma yo kuyubaka hazaba hasigaye igice cya 2, aho bazatunganya ikibanza bafite ku kiyaga cya Kivu munsi y’iyi Hoteli, kikazakorwaho ibibuga by’imikino inyuranye ku mucanga w’iki kiyaga, aho abantu bazaba bashobora kwidagadurira, hakazubakwa n’ikiraro cyo mu kirere kigerayo, bikazongerera agaciro ku buryo bukomeye iyi Hoteli, bizatuma irushaho gukundwa cyane.
Ubwo yageraga mu karere ka Rusizi yiyamamaza muri Nyakanga umwaka ushize, Perezida Paul Kagame yasabye ko imirimo y’iyubakwa ry’iyi Hoteli yakwihutishwa, asezeranya abaturage ko bigiye gukurikiranwa ikuzura vuba bishoboka.
Visi Perezida w’Inteko Ishinga Amategeko umutwe w’abadepite, Mukama Abbas wayisuye ku wa 16 uku kwezi kwa Mutarama 2018, yishimiye ko imbogamizi zatumaga imirimo yo kuyubaka idindira zakuweho, ubu imirimo ikaba igana ku musozo, asaba ko ibisigaye byakwihutishwa vuba igatangira kubyazwa umusaruro.
Yagize ati “Dusanze bihagaze neza rwose ugereranyije n’uko byari bimeze mbere kandi ni ibyo gushimwa cyane, ikaba ari inkuru nziza ugereranyije na mbere, tugasaba ko ibisigaye byakwihutishwa ikuzura vuba igatangira kubyazwa umusaruro itegerejweho.”
Iyi Hoteli izaba iruta izindi zose zo muri aka karere, iri mu rwego rw’inyenyeri 4, ikaba yaratangiye kubakwa mu 2008, mu 2010 irahagarara kubera ibibazo byari birimo, isubukurwa mu 2013, ubu imirimo yo kuyubaka ikaba igana ku musozo.
Ihuriweho n’abashoramari bari mu ngeri 3, Banki y’u Rwanda itsura amajyambere (BRD), bamwe mu bashoramari n’uturere twose tw’Intara y’Uburengerazuba bibumbiye mu kitwa WESPIK, ndetse na Diyoseze Gatolika ya Cyangugu.
Yubatse ku buso bwa hegitari 10, ikazaba ifite ubusitani bwiza n’aho bidagadurira mu mikino inyuranye. Ifite kandi ibyumba 76 bizaba bishobora gucumbikira abayigana, ikagira ibyumba 2 by’inama n’ubukwe, ikagira n’icyumba kigenewe abanyacyubahiro bari ku rwego rw’abaperezida b’ibihugu igihe baje kuharara.


text:
Bagabo ni mwe mufite ingufuri n’urufunguzo rw’ikibazo cyo ‘gutera inda abangavu-Minisitiri Busingye
Minisitiri w’Ubutabera akaba n’Intumwa Nkuru ya Leta Busingye Johnston, yasabye abaturage bo mu karere ka Nyaruguru gusubira ku muco nyarwanda, bakicara hamwe bagashakira hamwe umuti urambye w’ikibazo cy’abangavu baterwa inda zitateguwe, by’umwihariko yibutsa abagabo ko igisubizo k’iki kibazo kiri mu biganza byabo.
Ibi yabigarutseho kuwa Gatandatu tariki 28 Nzeri 2019 mu kiganiro yagiranye n’abaturage nyuma y’umuganda rusange usoza ukwezi kwa Nzeri 2019, wabereye mu Kagari ka Nyanza, Umurenge wa Ngera mu karere ka Nyaruguru.
Minisitiri Busingye yabwiye aba baturage ko ikibazo cy’abangavu baterwa inda zitateguwe kiremereye, kandi buri wese akwiye kukigira ike, agaharanira ko gicika burundu.
Iki kibazo by’umwihariko yagishyize mu maboko y’abagabo aho yababwiye ko ari bo bakwiye gufata iya mbere mu gutanga umuti w’iki kibazo, kuko ari bo bawufite 100%.
Yagize ati “Bagabo ni mwe mufite ingufuri mukagira n’urufunguzo rw’ikibazo cyo ‘gutera inda abangavu’. Dusubire ku muco w’Abanyarwanda tubiganireho mu mugoroba w’ababyeyi bicike burundu.”
Busingye kandi yibukije abaturage ko abakobwa b’i Rwanda ari “Ndakorwaho” kandi ko imyaka yo gushyingirwa ari 21, abasaba kubyubahiriza gutyo kandi bakagira n’uruhare mu gukangurira abandi kubyubahiriza.
Uyu muyobozi kandi yanayoboye umuhango wo gushyikiriza umuturage utishoboye wo mu mudugudu wa Mpinga witwa Mukangamije Gloriose, inzu yubakiwe n’abaturage binyuze mu muganda.
Ahereye kuri iki gikorwa cyo kubakira umuturage utishoboye, yavuze ko umuturage afite uburenganzira bwo gukemurirwa ibibazo no guhabwa ubutabera muri rusange, ariko na we akagira inshingano yo kwiteza imbere, akava mu kiciro arimo akajya mu kindi.
Yagize ati “Abaturage mufite uburenganzira busesuye bwo gukemurirwa ibibazo no guhabwa ubutabera; ariko namwe mufite inshingano zo gutera imbere.
Ubu aho tugeze mu kwiteza imbere ni urugo ku rundi. Nta bwo twifuza abantu bahora mu kiciro cya mbere cy’ubudehe. Buri wese mu kiciro ke aharanire kujya mu kisumbuyeho”.
Yabwiye abaturage ko amakimbirane ari kimwe mu bidindiza iterambere, abasaba kuyakumirira kure.
- Minisitiri Busingye yavuze ko ikibazo cy’abangavu baterwa inda kiri mu biganza by’abagabo 100%
Chief Editor/MUHABURA.RW


text:
Ubundi aya mavuriro yubatswe kugira ngo afashe abaturage kubona serivisi z’ubuzima z’ibanze, zirimo izirebana n’imikurire y’abana, ubujyanama ku bagore batwite, ubuvuzi bworoheje n’ibindi nk’ibyo, zikaba zari zigenewe kwegera abaturage mu tugari batuyemo.
Gusa raporo y’Umugenzuzi Mukuru w’Imari ya Leta, yerekanye ko mu mavuriro y’ibanze 70 yari yutatswe mu mwaka w’ingengo y’imari wa 2018/2019, 54 adakora neza, ibituma miliyoni 609 Frw muri 804 Frw zashowe mu kuyubaka zimera nk’iziri mu gihombo.
Ubwo yari yitabye Komisiyo Ishinzwe Kugenzura Imikoreshereze y’Umutungo wa Leta mu Nteko Ishinga Amategeko, PAC, Umuyobozi Ushinzwe Ibikorwa Rusange muri Minisiteri y’Ubuzima, Valens Ndonkeye, yavuze ko mu rwego rwo gukemura ikibazo cy’amavuriro y’ibanze adatanga umusaruro, Leta ifite gahunda yo kuyegurira imiryango itegamiye kuri Leta, nk’uko The New Times yabitangaje.
Yagize ati “Nyinshi zabanje kugenzurwa n’abashoramari ariko ahari bari bari batekereje ko bazakuramo inyungu nyinshi ariko bahuye n’ibihombo barigendera.”
Yongeyeho ati “Twahisemo gukorana n’imiryango itegamiye kuri leta kuko twabonye ko bifuza kubigiramo uruhare kandi bakaba bafite ubushobozi bwo kugenzura ayo mavuriro.”
U Rwanda rufite intego yo gukuba kabiri umubare w’amavuriro y’ibanze, avuye kuri 831. Intego kandi ni uko buri kagari ko mu Rwanda kazagira ivuriro ry’ibanze.


text:
Umugabo wanjye azi kunyitaho, ni n’ umwana mwiza gusa nubwo maze imyaka 20 nshyingiranywe nawe ntabwo naretse gukunda undi mugabo twari tuziranye mbere y’ uko nshingirwa.
Umugabo wanjye dufitanye abana batatu, abakobwa babiri n’ umuhungu umwe.
Navutse ndi ikinege mu muryango wacu, ariko umugabo wanjye akunda mama nk’ aho ari we nyina wamubyaye, yahaye ivatiri mama, ariko mbere y’ uko agera kuri ubwo buzima bwiza yabayeho mu mibabaro ari umukene sinamuta.
Uyu mugore akomeza avuga ko nubwo umugabo we amukorera ibi byose ngo ntabwo bimworohera kumva umugabo we amurambitseho ikiganza, amaze imyaka 20 muri ubu buzima.
Ati “Ndacyakunda umusore twakundanye mbere, nahaye ubusugi bwanjye, akajya kwiga I Burayi, ubu ni umushoramari ukomeye hano mu gihugu cyacu”
Avuga ko mu minsi ishize yatembereye mu mujyi ahurira n’ umukunzi wa kera bongera guhana amanonero ya telefone kuva ubwo bongera guterefonana, umusore amutumira inshuro imwe ngo basohokane bihita biba akamenyero.
Ati “Nageze aho mubwira ko ntigeze mwibagirwa. Arambwira ngo nzasige umugabo wanjye musanjye twibanire”
“Yabinsabye nabitekerezaga none ubu nsa n’ uwataye umutwe. Ubishoboye angire inama yamfasha kuva muri iki kibazo”
Nsanzimana Ernest ni Umwanditsi w’Ikinyamakuru Umuryango. Afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Njye ndi umugabo w’ubatse kumyaka 31 umugore wanjye turatandukanye muburyo bwo gushaka gukora imibonano akunda imboro yanjye uburyo Ari Nini kdi imuhaza kuko iyo murongora turategurana bihagije nkayimushyiramo ansaba imbabazi amazi yimena ariko ntaramba ituru yakabiri kuko intego yanjye ni uko arangiza nkabona kurangiza ikibazo we ndagiza yaciye atagishoboye tour yakabiri kuko iyambere mbamaze imita 40 munyaza mukunguta yewe nkanamunyaza n’ururimi kugirango abishake cyane nkamucumita nihuta cyane kuko iba igerayo neza ibizi bigahita byimena nanjye ngahita nyivanamo ngakunguta urusaku rukaba uburiri bukuzura amazi maze nawe ati "ndarangije chr Shaka uko nawe urangiza "njye bikamvuna kuko binsaba gutekereza abagore bavuze uko babasweye hano kuri uru rubuga maze nkarangiza numva nkibishaka kdi akaba atampa iyakabiri njye bigatuma ntashyira umushyukwe .mungire inama ese nabigenza gute ,ese nabandi bagore ntawabasha isaha cga iminota40 atange nindi turu ntashyira umushyukwe .niba hari icyo wampfasha mpamagara kuri 0729614463
Njye ndi umugabo w’ubatse kumyaka 31 umugore wanjye turatandukanye muburyo bwo gushaka gukora imibonano akunda imboro yanjye uburyo Ari Nini kdi imuhaza kuko iyo murongora turategurana bihagije nkayimushyiramo ansaba imbabazi amazi yimena ariko ntaramba ituru yakabiri kuko intego yanjye ni uko arangiza nkabona kurangiza ikibazo we ndagiza yaciye atagishoboye tour yakabiri kuko iyambere mbamaze imita 40 munyaza mukunguta yewe nkanamunyaza n’ururimi kugirango abishake cyane nkamucumita nihuta cyane kuko iba igerayo neza ibizi bigahita byimena nanjye ngahita nyivanamo ngakunguta urusaku rukaba uburiri bukuzura amazi maze nawe ati "ndarangije chr Shaka uko nawe urangiza "njye bikamvuna kuko binsaba gutekereza abagore bavuze uko babasweye hano kuri uru rubuga maze nkarangiza numva nkibishaka kdi akaba atampa iyakabiri njye bigatuma ntashyira umushyukwe .mungire inama ese nabigenza gute ,ese nabandi bagore ntawabasha isaha cga iminota40 atange nindi turu ntashyira umushyukwe .niba hari icyo wampfasha mpamagara kuri 0729614463
Ikuremo.ibyo.nuwabyumvayakugaya.cye.kubonaumugabomubanyemumahoro.ugashakakumuhemukira.noguterabanagahinda.iyonimeroye.uzayisibe.ushoborakumusanga.imana.ikabateza.umwiryane.wariwibereyemumahoro.ukicuza.ntasoni.?ubyikuremontuzongerenokubivuga.waba.ukoze.ubugoryibubi.
BURYA NASANZE ATACIJANA KANDI GUKUNDA IKITAGUKUNDA NINKIMVURA IGWA MWISHAMBA NKUKO UMUTIMA WAWE UGUMA WOHEREREZA GUKUNDA UWO WAMBER GIKORE UKONYENE ATARUKO UZOMENEKERA HEJURU
wikwibabariza umugabo niba agukunda ahubwo geregeza kujya kure yiyo nshuti ya kera kdi umwukuremo pe kuko ibyo bihira bake kbsa


text:
Abantu bashobora kwangana kubera ko batumiwe mu minsi mikuru ntibicazwe mu myanya myiza.Kimwe n’uko mu minsi nk’iyo ushobora guhabwa icyicaro ku meza y’icyubahiro nyamara ibyiza bikajya bihita ubireba cyangwa na nyir’urugo,kubera imirimo myinshi, agasa n’utakwitayeho.
Ku rundi ruhande,abahuriye kuri ako gasuzuguro bashobora guhuza urugwiro.Muri urwo rwego, Ivanjili yo kuri iki cyumweru,iratwereka ukuntu Yezu bamwicaje ku meza atari ay’ineza kuko nyir’urugo yitekererezaga ibindi.
Nyamara kuri ayo meza yo kwa Simoni,Yezu yahasigiwe umubavu uhenze cyane,ahabonera n’ikimenyetso ko hari abamuririra.Bitewe n’uko uwitumiye yitwaza intebe,umugore utari watumiwe yabonye umwanya hafi y’ibirenge bya Yezu kandi amarira ye ntiyamupfira ubusa.Reka tubyumve:
« Umwe mu Bafarizayi atumira Yezu ngo basangire;yinjira iwe,ajya ku meza.Maze haza umugore wari ihabara mu mujyi.Yari yamenye ko Yezu ari ku meza,mu nzu y’uwo Mufarizay,aza afite urweso rurimo umubavu.
Nuko aturuka inyuma ya Yezu,yunama ku birenge bye arira.Amarira atonyangira ku birenge bya Yezu,abihanaguza imisatsi ye,agumya kubisoma,anabisiga umubavu.
Umufarizayi wari wamutumiye,ngo abibone,aribwira ati « Uyu muntu,iyo aba umuhanuzi koko aba yamenye uyu mugore umukora uwo ari we,n’icyo ari cyo:ko ari umunyabyaha.
Yezu araterura,aramubwira ati « Simoni,mfite icyo nkubwira. » Undi aravuga ati « Mbwira,mwigisha. » Yezu ati « Umuntu yari afite abantu babiri bamurimo umwenda;umwe yari amurimo amadenari magana atanu,undi mirongo itanu.Babuze icyo bishyura,abarekera uwo mwenda.Muri abo bombi,ni uwuhe uzarusha undi kumukunda? » Simoni ati « Ndasanga ari uwarekewe umwenda munini. »Yezu aramubwira ati « Usubije neza. »
Nuko ahindukirira wa mugore,abwira Simoni ati « Urabona uyu mugore?Ninjiye mu nzu yawe,ntiwansuka amazi ku birenge;naho we yuhagije ibirenge byanjye amarira ye,maze abihanaguza imisatsi ye.Ntiwampobeye unsoma;naho we,kuva aho yinjiriye mu nzu,ntiyahwemye kunsoma ibirenge.Ntiwansize amavuta ahumura mu mutwe;naho we,yansize umubavu ku birenge.
Ni cyo gitumye nkubwira nti:ibyaha byose uko bingana arabibabariwe,kubera urukundo rwe rwinshi.Naho ubabariwe bike, akunda buke.Nuko Yezu abwira uwo mugore ati « Ibyaha byawe birakijijwe ».Abari kumwe na we ku meza batangira kwibaza bati « Uyu ni muntu ki ugeza n’aho gukiza ibyaha? » Nuko Yezu abwira wa mugore ati « Ukwemera kwawe kuragukijije;genda amahoro. »
Nuko Yezu ashyira nzira,azenguruka imijyi n’insisiro,yamamaza Inkuru nziza y’Ingoma y’Imana.Ba Cumi na babiri bari kumwe na we.Hari kandi n’abagore bamwe bari bakijijwe roho mbi n’izindi ndwara;barimo Mariya bise Madalena,wari wameneshejwemo roho mbi ndwi;hari na Yohana mu ka Shuza,umunyabintu wa Herodi, na Suzana n’abandi benshi babafashishaga ibintu bari bafite. »(Lc 7,36-8,3)
Niba nawe umushakana umutima mwiza,uyu munsi arakubwira ngo « Ukwemera kwawe kuragukijije;genda amahoro ».Nuko icyumweru kikubere cyiza rwose.
By P.B


text:
Abagera ku bihumbi 16 bamaze kugororerwa Iwawa
Yanditswe na Twagira Wilson
Umuyobozi wungirije w’Ikigo k’Igihugu gishinzwe igororamuco NRS, ACP Gilbert Gumira Rwampungu, avuga ko guhera mu mwaka wa 2010, urubyiruko rusaga 16.000 kugeza ubu rumaze kugororerwa mu kigo cya Iwawa.
Muri iki kigo kiri mu Karere ka Rutsiro, bahamara igihe cy’umwaka bahabwa amasomo ku birebana n’igororamuco kandi bimaze gutanga umusaruro.
ACP Gumira Gilbert yabivugiye i Kigali ejo hashize tariki ya 7 Ugushyingo 2018 mu nama nyunguranabitekerezo igamije kuganira n’abafatanyabikorwa b’icyo kigo kuri gahunda yo gusubiza mu buzima busanzwe abarangije amasomo y’igororamuco.
Abitabiriye iyo nama bunguranye ibitekerezo no ku micungire y’ibigo binyurwamo n’urubyiruko mu gihe gito, kugeza ubu bimaze kugezwa mu turere twose.
Yagize ati “Kugeza ubu abagize urubyiruko bamaze kugororerwa Iwawa guhera 2010 basaga 16 000, barimo igihumbi bari munsi y’imyaka 18, twemera ko kubashyira ku murongo mbere bitakorwaga mu buryo bunoze, ariko nibura ubu, abavuye kugororerwa Iwawa tubafasha kubatangira imigabane shingiro bakakirwa n’amakoperative, aho kubaha ibikoresho ku muntu kugiti ke, ndetse tukibutsa n’uturere ko na bo ari abaturage. Icyo dusaba uturere ni uko twasuzuma inkomoko y’imyitwarire yabo, ndetse n’igisubizo, ku buryo baba bakanakorera mu turere bakomokamo bishimye, aho guhora bararikiye kujya mu migi gusa.”
Mu butumwa yahaye abafatanyabikorwa muri gahunda y’igororamuco, ACP Gumira yabasabye gushyira imbaraga muri gahunda yo gusubiza mu buzima busanzwe abarangije amasomo y’igororamuco, kuko iyo bitwaye neza bagera igihe bakagirira igihugu akamaro.
Ku kibazo cy’abamara guhugurwa mu kigo cya Iwawa nyuma bagasubira mu migi mu ngeso z’ubuzererezi, Umuyobozi w’Akarere ka Nyagatare wungirije ushinzwe imibereho myiza y’abaturage Murekatete Juliet, yabwiye abanyamakuru ko gusubira mu migi bitavuze ko hari icyo baburanye ubuyobozi mu rwego rwo kubitaho.
Yavuze ko biterwa n’uko bamwe muri abo bana baba bifuza guhabwa ibikoresho ku giti cyabo bijyanye n’ibirebana n’imyuga bize, kandi atari ko bikwiye gukorwa bityo akarere kakabasaba kwishyira hamwe na bagenzi babo mu dukiriro kugira ngo bakorere hamwe, banaganire nk’abantu bahuje ikibazo, ku buryo nyuma byakoroha kugororoka bakajya mu murongo.
Ikigo k’igihugu Gishinzwe igororamuco ku bufatanye n’abafatanyabikorwa cyane cyane uturere cyashyizeho gahunda zitandukanye zo gufasha urubyiruko rurangiza amasomo y’igororamuco gusubira mu buzima busanzwe.
Zimwe muri izo gahunda ni amahuriro y’urubyiruko rwarangije amasomo y’igororamuco ku rwego rw’umurenge n’akarere, zimwe mu nshingano cyahawe ni ugufasha u Rwanda kuba Igihugu kitarangwamo ubuzererezi, ibiyobyabwenge n’indi myitwarire ibangamira abaturage.


text:
Amakuru atari yo ku kuboneza urubyaro akwiye kwamaganwa
Yanditswe na MUKAGAHIZI ROSE
Mu Mujyi wa Kigali, hari bamwe mu bagore n’abagabo bafite bavuga ko bafite amakuru ku ngaruka zitezwa n’imiti yo kuboneza urubyaro, ko badashobora gufata uburyo bwo kuboneza urubyaro butangwa kwa muganga kuko ngo bushobora kubateza izindi ngaruka. Ibi bikamaganirwa kure n’Ikigo k’igihugu gishinzwe ubuzima RBC kuko bihabanye n’ukuri.
Zaninka Godeliva, umubyeyi utuye mu murenge wa Gikondo ho mu karere ka Kicukiro avuga ko afite abana barindwi ku myaka ye 38 afite. Akomeza avuga ko atinya kujya kwa muganga gushaka uburyo bwo kuboneza urubyaro kuko yumva bavuga ko ngo bushobora kumugiraho ingaruka zo kuba yagira umubyibuko ukabije, ngo hari n’abavuga ko yahita aba ingumba cyangwa akaba atakongera kugira ububobere mu gihe akora imibonano mpuzagitsina.
Si we wenyine kuko Habumugisha Fideli na we ubarizwa mu Mujyi wa Kigali agize abana 6 ku myaka 40 abitewe nuko idini asengeramo itemera gahunda zo kuboneza urubyaro. Ni mu gihe nyamara yivugira ko amikoro ye adatuma abonera umuryango we ibyo ukeneye byose.
Mu kiganiro n’Imvaho Nshya, Serucaca Joel, ushinzwe ubuzima bw’imyororokere mu kigo k’igihugu cy’ubuzima RBC, mu ishami rishinzwe kubungabunga ubuzima bw’umubyeyi n’umwana, asobanura ko kuboneza urubyaro ari gahunda ireba buri munyarwanda wese ugejeje igihe cyo kubyara, ategura ahazaza heza kuri we ndetse n’umuryango we, mu kubyara bake we ubwe ashoboye kurera afatanyije n’igihugu.
Kuba ngo iyi gahunda itagerwaho 100% biterwa ahanini n’ibihuha n’amakuru y’urucantege avugwa ku buryo butangwa mu kuboneza urubyaro kandi atari yo.
Mu biganiro bitandukanye umunyamakuru w’Imvaho Nshya yagiranye n’abaturage bagiye bagaragaza amwe mu makuru yise atari yo, y’ibihuha, aho bamwe bagaruka ku gakingirizo kuko bo usanga bagatinya ngo kabaheramo, abandi ngo kabishya imibonano mpuzabitsina ndetse abandi kugira ngo barusheho guca intege abifuza kugakoresha bakavuga ko ngo agakingirizo gatera kanseri. Ibi byose ariko Serucaca avuga ko ari ibihuha ndetse ni ibinyoma byambaye ubusa.
Yagize ati “Agakingirizo mbere y’uko kemererwa gukoreshwa kabanje kugenzurwa n’Ishami ry’Umuryango w’Abibumbye ryita ku buzima (OMS), ku buryo nta mpungenge n’imwe abantu bagombye kugira mu kugakoresha batinya ko kabatera indwara. Ku mpungenge z’uko agakingirizo kahera mu muntu, nabwo ntibishoboka kuko ntaho gashobora kujya mu mubiri w’umuntu.”
Andi makuru ayobya abantu agatuma kuboneza urubyaro bitagerwaho ku bipimo byifuzwa ashingira ku buryo bw’imisemburo bukoreshwa (ibinini, inshinge n’agapira ko mu kaboko), ugasanga hari ababutinya bavuga ngo imiti ikoreshwa iyo ihagaritswe umuntu agashaka kongera kubyara ngo biranga cyangwa umuntu ntabyare abana bazima.
Aha, Serucaca Joel yagarutse ku myemerere agira ati “Bibiliya twemera nta bwo ibuza abantu kuboneza urubyaro ahubwo ivuga ko kubyara abana tudashoboye kurera byaba ari icyaha kuko iravuga ngo twaba tugiye hanyuma y’utemera. Ikindi ni uko Imana yagendaga ibwira abantu ngo babyare bororoke nta bwo ariko urugo rumwe rwagombaga kubyara abana benshi.”
Yungamo Ati “Tuzi abana ba Adam tukamenya abana ba Abraham ari we Imana yabwiye ngo azabyara abana bangana n’umusenyi wo kunyanja nta bwo Imana ivuga ngo ubyare abo bana uri umuryango umwe kuko na none ubushakashatsi mu buzima bwerekana yuko iyo umaze kurenza inda ya kane, iya gatanu uba ufite ibyago byo guhitanwa n’iyo nda.
Nta mpamvu yo kugira ngo ubyare abana benshi, ubasige ari imfubyi ahubwo wagombye kubyara umubare muke ushoboye kurera, ushoboye kugaburira, ushoboye kwitaho, ntubyare abana bahinduka umutwaro ku muryango n’igihugu ahubwo abana bagirira akamaro igihugu.”
Ku bindi bihuha, Serucaca abivuguruza avuga ko imiti yo kuboneza urubyaro itaraza abantu nabwo babyibuhaga kandi muri rusange n’abagabo nabo harimo abajya barwara umutwe bityo, ngo nta we ukwiye kubyitirira uburyo bwo kuboneza urubyaro.
Asaba abanyamadini n’amatorero kwigisha abayoboke babo ukuri mu birebana no kuboneza urubyaro bakabakura mu bujiji.
Avuga ko uwaboneje urubyaro iyo hari ugize ikibazo k’isesemi cyangwa n’ikindi yihutira kujya kwa muganga kuko bene ibyo bibazo bikosorwa.
Yibutsa ko kuboneza urubyaro ari inshingano y’umugore n’umugabo, kuko bituma babona umwanya uhagije wo kwiteza imbere no kwita ku mwana cyane cyane mu minsi 1000 ya mbere y’ubuzima bwe, bigaha n’umubyeyi ubuzima bwiza.
Uburyo bwo kuboneza urubyaro buboneka ku bigo nderabuzima no ku bitaro aho abakozi babihuguriwe batanga ibisobanuro bihagije kugira ngo ugiye abagana yifatire ikemezo anihitiramo uburyo bumunogeye, hari n’ububoneka ku mavuriro y’ingoboka ndetse no ku bajyanama b’ubuzima ku rwego rw’umudugudu.


text:
Ubundi ahanini nk’uko ubushakashatsi bwagiye bubyerekana ,ngo usanga izina ry’umuntu ari ryo rimusobanura ,kuko ngo iyo urebye imwe mu myitwarire iranga uwo muntu iba ihuye n’ubusobanuro bw’iryo zina. Bityo nk’uko abakunzi b’umuryango.rw bakomeje kudusaba ko twazajya tubabwira imico iranga abantu dukurikije amazina yabo, iyi niyo mico twabahitiyemo kubasobanurira iranga amwe mu mazina abasomyi bacu badusabye.
Faustin,
Faustin akunze kuba ari umuntu mwiza,ukunda urugo ndetse akagira n’inshuti nyinshi kandi akunze kuba ari wa muntu utabara,afata ibyemezo bizima ndetse akunze no kugira impano yo kunga abantu,ni wa muntu ugira urukundo kuko uwo akundanya nawe atanjya amubabaza,ikindi ni wa muntu uba yikundira ubushakashatsi akaba ari n’umunyamurava mubyo akora.
Lydia,
Ni wa muntu ushidikanya cyane,akunda gutanga ariko agatanga afite icyo ashingiyeho cyazatuma agaruza ibyo yatanze,yikundira ubuyobozi kandi ni wa muntu uhorana Morale akenshi mubyo anavuga hakunze kuba harimo ukuri,ikindi na none akunze kuba ari umunyabwenge ndetse usanga ahanini aba ari mwiza mu buryo bugaragara inyuma,mubyo akora aba yabanje kubitekerezaho buriya ikindi kintu ngo yanga umuntu umugira inama,kandi ni wa muntu ushobora gukora ibishoboka byose kugira ngo abone amahoro.
Jacques,
Ni umunyakuri akaba n’umunyamugisha,akunda isuku ku mubiri we,arangwa n’ibitekerezo byubaka,agira umurava,azi kwisobanura mu mpamvu iyo ariyo yose,gusa iyo yatangiye ikintu yakirangiza atakirangiza ntacyo biba bimubwiye,cyokoza iyo atakirangije agiharira abandi,akunze gukora neza mu mwanya arimo kandi agakorana inararibonye,ntakunda umuntu umukurikirana mu bikorwa bye kuko aba azi icyo ashaka n’impamvu agishaka.
Diane,
Akunze kuba ari umunyembaraga ku mpande zose,ikindi akunze guhirwa cyane mu ishoramari,Diana aba ari umukozi mwiza haba mu buryo bugaragara ndetse no mu butagaragara,afata ibyemezo byiza adahubutse,bitewe n’imiterere ye ituma abona umwanya mu buyobozi ndetse igatuma aba umunyembaraga,ikindi Diana aba ari umuntu ukunze gutuza cyane kandi urangwa n’ikinyabupfura.
Innocent,
Innocent ni wa muntu uba utakora ikindi kintu icyo yatangiye atarakirangiza,aba ari wa muntu ukunda ibintu byo gushushanya ndetse n’imideri,agira urukundo ndetse akagira n’ubumuntu,ikindi aba ari umunyamahirwe mubyo akora,yaba bibi cyangwa byiza,agira n’impano yo kwandika,mu byo akora byose biba bisobanutse.
Angelique,
Nawe akunze kuba ari umunyembaraga,ariko na none rimwe na rimwe akaba umunebwe,kandi na none akunze kuba ari wa muntu wihoranira Morale ibihe byose,ntabwo ari umunyabikorwa ariko ni umunyamipangu,ashobora gupanga ikintu ariko we nta kishyirire mu bikorwa ahubwo akagiha abandi ngo abe aribo bagikora,yumva yakwigenga kandi na none akunze kuba ari umushakashatsi,ikindi ahora ategereje amahirwe gusa mu bintu bye,ndetse we abayumva nibyo yakora yabikora mu nzira ze gusa.
Edmond,
Aba ari wa muntu uhindagurika mu bintu byose kubera ko ibyo akora byose ahanini biba bicuramye,ni umunyabirori,yikundira umutuzo,ni wa muntu ugira impano y’ibitekerezo bizima,ntanjya afata umwanya wo kuruhuka,agira igikundiro ndetse ahora mu butumire bwo kuryoshya ubuzima ntabwo ari ibyo gusa kuko ngo buriya agira impano yo kwiga mu buryo bworoshye.
Grace,
Aba ari wa muntu usobanutse,atumika,ucukumbura yewe akaba ari n’umunyamutima ariko agakunda gukinishanya ndetse no gutanga inama,atekereza byihuse kandi neza,abika ibanga kandi akagira n’impano y’ubushoramari,ikindi aho ari hose aba ashaka kwigaragaza ngo bamubone abinyujije mu bwenge bwe afite.
Charles,
Ni wa muntu ukunda gusabana n’abandi kandi ugira inshuti nyinshi ariko na none akagira amarangamutima,agira amagambo meza ndetse akaba na nyirabayazana w’ibintu bishobora guteza ikibazo,igihe kimwe ntabwo yihangana,nawe ni wa muntu uba ushaka kwigenga ndetse uba anashaka gukora ibintu mu nzira ze nta w’umuyoboye.
Rosine,
Muri we arangwa n’itegeko kuko aho ari aba ashaka ngutegeka,iyo yatangiye ikintu atuza ari uko akirangije,agira imbabazi kandi akishimira gufasha ikiremwamuntu,ni wa muntu ushabutse kandi urangwa n’umutima mwiza,ikindi kandi ni wa muntu wizerera mu itegeko,umwanya ndetse no kugaragara neza mu bandi biba ari ingenzi kuri we,kandi ahora ashaka uburyo bwose abandi bamwiyumvamo ikindi kandi agira impano yo kwishakira icyerekezo.
Christian,
Christian nawe agira imyitwarire nkiya Charles,kuko ari wa muntu ukunda gusabana n’abandi kandi ugira inshuti nyinshi ariko na none akagira amarangamutima,agira amagambo meza ndetse akaba na nyirabayazana w’ibintu bishobora guteza ikibazo,igihe kimwe ntabwo yihangana,nawe ni wa muntu uba ushaka kwigenga ndetse uba anashaka gukora ibintu mu nzira ze nta w’umuyoboye.
Aimable,
Amiable ni umuntu ugira ibakwe mubyo akora, ariko kumusobanukirwa birakomeye. Yewe n’abantu babona ari umuntu udasanzwe uhorana udushya. Bishobora kuba biterwa n’uko Aimable adakunda kuvuga ibimurimo, ntiyapfa kukubwira icyo agutekerezaho cyangwa ngo apfe kukugisha inama ahubwo ibye arabyimenyera byaba ari ibibazo akabyikemurira.
Agira umutima woroshye cyane ariko akabihisha akigira nk’utabyitayeho cyangwa akanaguseka. Kugirango yikure mu isoni cyangwa aterekana amarangamutima ye Aimable akoresha gusetsa cyangwa kwigira nk’utamenye ibiri kuba. Iyo hari umuzanyeho amahane ahitamo kumuhunga kuko yanga gushyamirana n’abantu no kurwana.
Irène ,
Irène ni umukobwa cyangwa umugore ugira amarangamutima menshi n’umutima woroshye cyane kandi ahangayikira umuryango we cyane n’urugo rwe iyo arufite. Agira ibakwe, akunda akazi, ashaka kwigenga aba ashaka gukura vuba agahabwa inshingano. Irene akunda amahoro kuburyo ashyiramo imbaraga zose ngo abantu bose babane neza. Irène ababara vuba ariko ntago agira inzika, iyo agize umujinya n’uburakari yihutira gusaba imbabazi no gukora iyo bwabaga ngo agarure umwuka mwiza hagati ye n’abandi.
Donatien,
Donatien agira igitinyiro, aracecetse cyane kandi agira ibakwe mubyo akora. Icyakora arahindagurika mu myitwarire ye kuko rimwe aba yishimye, asahinda afite inkuru nyinshi, ubundi ugasanga arakonje, afite amagambo macye, aterekana ikimurimo kandi agacana intege.
Donatien kandi yanga ikintu cyose cyamuzirika, yirata ibyo amaze kugeraho kandi azi guhanga udushya. Ni umunyabwenge cyane kuburyo ashatse yakwiga akaminuza akagera kure cyane.
Nyuma yaya mazina tukaba tubijeje ko tuzajya tubasobanurira imyitwarire y’andi mazina muzagenda mudusaba ko twabasobanuriraho, ahanini usanga ngo 90% y’imyitwarire y’aba bantu iba ihura n’ubu busobanuro.
Martin MUNEZERO
Muzansobanurire izina Theoneste
mudusobonurire ubusobanuro bqizina scovia
Unsobanurire izina denyse
Munsobanurire izina bitadenyse
Munsobanurire izina Vestine ,valens
Muzadusobanurire Eric muzaba mukoze
muzadusobanurire Valerie cg Gilbert icyo bisobanura
Muzadusobanurire ubusobanuro bwizina Antoine kdi turabakunda
ubusobanuro bw’izina Innocent buranshimishije
Muzadusobanurire izina Chris na Patrick
Mwansobanuriye Denyse n,ibimuranga mu buzima busanzwe cg mu rukundo
Muzadusobanurire izina Patrick
Muzadusobanurire straton
kubera iki mutaduhereza ubusobanuro bw’a yadema, mutoni na ngabire
Claude Mwashobora Naryo Kurinsobanurira?


text:
Norplant ni uburyo bwo kuringaniza urubyaro hakoreshejwe agapira gashyirwa mu kuboko (mu kizigira). Ubu buryo bukaba bushobora gufasha umugore ubukoresha kuba atasama kugera ku gihe cy’imyaka 5. Ubu buryo bwakoreshejwe bwa mbere mu gihugu cya Finland mu mwaka wa 1983.
Kuva icyo gihe mu mwaka wa 1983, hagiye hahinduka byinshi kuri ubu buryo bw’agapira (Norplant) kugira ngo habeho uburyo bwizewe kandi bwa nyabwo mu kuringaniza urubyaro. Uburyo bwa Norplant bukoreshwa uyu munsi, bwagiye bwigwa kandi buhindurwa ku buryo bwizewe ku kigero cya hafi 100%.
Uburyo agapira (Norplant ) bukoreshwa
Norplant (Agapira), gashyirwa mu kizigira cy’ukuboko imbere y’uruhu. Mu gushyira agapira mu kizigira cy’umugore, bishobora gutwara iminota igera kuri 15. Rimwe na rimwe hari abagore uba ushobora kubona ishusho ya Norplant mu kizigira cyabo. Mbese isa n’ibonerana mu ruhu. Agapira kakaba gafasha umugore kuringaniza imbyaro kugeza ku gihe cy’imyaka 5.
Agapira (Norplant) gakora gate?
Ubu buryo bufasha umugore ubukoresha kudasama. Icyo gakora, ni uko iminsi y’uburumbuke ku mugore ihinduka ubusa. Ni ukuvuga ko ubu buryo burwanya ugusama bubuza kuba yabasha kwakira ibijyanye n’isama (Gusama).
Kugeza uyu munsi, ubu buryo bwizewe ku kigero cya 99% – 99.95%, gusa nanone si bwo buryo bwonyine bwo kuringaniza imbyaro bukoreshwa.
Igihe ubu buryo butemewe gukoreshwa
Ubu buryo ntibukoreshwa n’umugore ufite indwara zimwe na zimwe nka Cancer, cancer yo mu mabere… ni byiza gukoresha ubu buryo mu gihe muganga yasanze nta ngorane na nke uzahura na zo bitewe n’imiterere y’umubiri wawe, cyangwa bitewe n’izindi mpamvu runaka muganga azakubwira.
Ibibzao bitari byiza bishobora guterwa na Norplant (Agapira)
Nyuma y’amezi atatu umugore atangiye gukoresha ubu buryo, aba agomba kureba niba nta ngorane cyangwa ingaruka mbi yahuye na zo kuva atangiye kugakoresha. Mu bibazo ashobora guhura na byo harimo:
- Ukwiyongera ku muvuduko w’amaraso,
- Uguhindagurika k’ukwezi k’umugore (Igihe abonera imihango),
- Kwiyongera kw’ibiro,
- Kumva atishimye,
- Kumva adashakaka gukora imibonano mpuzabitsina,
- Umunaniro,
- Isesemi,
- Ashobora no kuruka,
- Ugupfuka umusatsi,
- Kuribwa n’umutwe,
- N’izindi ngaruka zitari nziza zitandukanye.
Guhura n’izi ngorane warakoresheje Norplant, ni ibisanzwe. Abahanga mu by’ubuvuzi bakugira inama zuko mu mezi 3 ya mbere utangiye gukoresha Norplant, uramutse uhuye n’ibibazo cyangwa ingaruka zitari nziza, ushobora gusubira kwa muganga bakagufasha.
Ikindi twakubwira ni uko bishoboka kugakuramo. Mu gihe waba wumva utabasha gukomeza kwihanganira ingaruka mbi uhura na zo kubera Norplant, ushobora kwegera muganga mukaganira bakaba bayikuvanamo.
Indi nama ikomeye twababwira mwe mwese mushaka kuringaniza urubyaro, ni uko hariho uburyo bwinshi bwo kuringaniza urubyaro. Buri wese rero aba ashobora guhitamo ubwo ashaka, kandi bunajyanye n’imiterere y’umubiri we.
Mukomeze mugire ubuzima bwiza muringaniza urubyaro ku rwego rw’imiterere y’umubiri wanyu.
Video Abakobwa Beza
Norplant mu kuringaniza imbyaro ishobora gutera ingorane zo kumagara mu gitsina
Norplant ni uburyo bwo kuringaniza urubyaro hakoreshejwe agapira gashyirwa mu kuboko (mu kizigira). Ubu buryo bukaba bushobora gufasha umugore ubukoresha kuba atasama kugera ku gihe cy’imyaka 5. Ubu buryo bwakoreshejwe bwa mbere mu gihugu cya Finland mu mwaka wa 1983.
Labels: abagore


text:
Nta zibana zidakomanya amahembe, nubwo mwakundana ariko kuba mwarahuye buri wese afite uburyo yarezwe, afite imico yagiye afata mu myaka yose ishize. Nta gitangaza za rero kuba mwangira ibyo mutabona kimwe cyangwa mutumva kimwe.
Ikibazo rero kiba iyo intonganya no gushwana bihoraho bigatangira gutera umwuka mubi hagati yanyu.
Dore ibintu 5 byagufasha kudashwana n’umukunzi wawe :
1. Gutega amatwi
Iyo abantu bafite icyo batumvikanaho usanga buri wese ashaka kumvikanisha ibye kungufu ndetse ntiyite kubyo mugenzi we amubwira. Niba wifuza umubano mwiza n’umukunzi wawe rero ukwiriye kwiga gutega amatwi ukumva icyo avuga n’impamvu atanga kandi ntukamwumve ugambiriye kumwereka ko igitekerezo cye kiri munsi y’icyawe.
2. Ujye wishyira mu mwanya we
Burya hari ubwo wumva ko ibyawe aribyo bikwiriye ndetse ukumva Ibyo mugenzi wawe akubwira bidafite ishingiro ariko ujye wibuka kwishyira mu mwanya we, wibaze uti ese iyo mba ndi we na we ari njye nakumva meze nte akoze ibyo nkora?
3. Aho gutongana wakwicecekera
Ururimi rwoshywa n’urundi. Iyo ikiganiro gitangiye kugana ku makimbirane uba ubyumva. Aho kugirango rero uvuge ibintu udafitiye igaruriro wakwicecekera maze mwazatuza ukazamubwira icyo utekereza mudatongana.
4. Kwihutira gusaba imbabazi
Ni ikintu gifasha cyane niba ushaka kubana neza n’umukunzi wawe. Nta kintu kibabaza nko kuba umuntu yaguhemukiye yarangiza akakurusha kurakara. Kwihutira gusaba imbabazi igihe wakosheje (kandi ubikuye ku mutima utabikoze byo kwiyerurutsa). Yego iyo utabimenyereye birakugora ariko ubyimenyereje ubona ukuntu byoroshye bituma amakimbirane ahosha. Gusaba imbabazi ntibikugabanyiriza icyubahiro ufite cyangwa agaciro, ahubwo bituma uwo uzisabye akubaha kurushaho kandi bigahosha amakimbirane.
Ikibi ni uguhora ukosa urindiriye kuza gusaba imbabazi, bigasa n’akamenyero. Ariko gusaba imbabazi igihe ubona uri mu makosa, bihosha amakimbirane cyane.
5. Kubabarira
Igihe cyose wumva ko wifuza gukomeza umubano wanyu nta mpamvu yo kubika inzika kuko bimunga ibihe biri imbere. “Izuba ntirikarenge ukirakaye” , ugomba kwiga kubabarira kuko nawe ubwawe biruhura umutima wawe. Ikindi kandi ujye uzirikana ko hari abandi bashaka umukunzi wawe, bashobora kuguca urwaho mu gihe wivumbuye bakamwitaho kandi wowe wanze no kumuvugisha ugasanga bagiye bamwigarurira buhoro buhoro ukazashiduka agusezeyeho kubera ukuntu umugora cyangwa uhora ubika inzika, ukajya uhora uzura akaboze.


text:
Home > Amakuru Yose > Utuntu n’utundi > Hari uburyo bworoshye umubyeyi yakundisha umwana gusoma
Gusoma ibitabo ni ibintu byiza ku bana no ku bakuru kuko birajijura. Muri iyi minsi rero aho abana bafite televiziyo hafi, za telephone, imikino ya video, bituma abana batitabira gusoma ibitabo. Ariko dore bimwe mu bintu byagufasha gukundisha umwana gusoma:
Kugira ibitabo mu rugo bijyanye n’imyaka y’abana. Bikaba biri aho bagera kandi ukababwira ko babisoma ariko ntubigire itegeko. Iyo abana bakuze babona ibitabo mu rugo bagera aho bakagenda babisoma bakazabikunda.
Kubasomera inkuru niba bakiri bato. Kugira gahunda yo kubasomera ibitabo haba buri munsi mbere yo kuryama cyangwa se rimwe na rimwe ariko bikaba gahunda ihoraho.
Gusoma igitabo hamwe. Niba umwana ari mukuru ariko adakun dagusoma wareba igitabo musoma hamwe. Ukajya usoma pages 5 ukamubwira ibyo wasomye nawe agasoma 5 akakubwira ibyo yasomye. Bizagera aho niba ari inkuru iryoshye agire ubushake bwo gusoma pages nyinshi kurushaho.
Kumuha urugero: kugira nawe ibitabo usoma kandi ukamubwira ibyo yasomye.
Gusoma ni byiza rero, ariko kandi ugomba kumenya ibyo abana bawe, kuko hari ibitabo byiza harii n’ibibi. Ugomba kubigisha ibyo bazajya basoma n’ibyo birinda.
Ibyo basoma: ni nk’ibitabo by’amateka, inkuru z’abantu bakoze ibidasanzwe, Bibiliya, ibijyanye no kwita ku mubiri n’aho bari (environnement) ibyigisha ibintu runaka, n’ibindi.
Ibyo wabarinda: Ibitabo birimo inkuru cyangwa amafoto y’urukozasoni, ibirimo inkundo zitwara amarangamutima yabo, ibirimo ibitutsi, imirwano, cyangwa kwicana.
Mu gihe rero umwana arangije gusoma igitabo, mwabiganiraho kugira ngo niba yasomye ibimujyana mu mico itari myiza uyigarure hakiri kare, cyangwa niba hari ibibazo byamuteye kwibaza mubishakira ibisubizo.


text:
YOSUWA 4.1-19
...Abantu bazamuka bava muri Yorodani ku munsi wa cumi w’ukwezi kwa mbere, bagandika i Gilugali mu rugabano rw’i Yeriko mu ruhande rw’iburasirazuba.
Iki ni igihe Abisirayeli bari bamaze kwambuka Yorodani bava mu Egiputa bagana i Kanani, nuko bageze i Gilugali baba ari ho bashyira bwa mbere ihema, ari ryo buturo bw’Uwiteka.
Ubuturo bw’Uwiteka rero bwavuye i Gilugali bwimukira i Shiro, ari na ho Elukana, umugabo wa Hana, yajyaga ajya gusengera no gutambira Uwiteka ibitambo uko umwaka utashye (1Samweli 1.3)
Nyuma yaho, ibyaha by’abatambyi bya bene Eli byaje gutuma Uwiteka arakara, maze atuma Abisirayeli baneshwa n’Abafilisitiya, basenya ubuturo bwera, banyaga n’isanduku y’isezerano (1Samweli 4)
Urusengero rwa mbere rero ni uru rwatangiriye mu ihema Abisirayeli bari mu butayu, rugakomereza i Gilugali bamaze kwambuka Yorudani, hanyuma rukimurirwa i Shilo, ari na ho rwarangiriye igihe isanduku y’Imana yari imaze kunyagwa n’Abafirisitiya;
Nyuma y’amezi arindwi ni bwo isanduku y’Imana Abafirisitiya baje kuyigarura mu Isirayeli, Imana imaze kubateza ibyago, maze ijyanwa kwa Abinadabu (1Samweli 7.1)
Hanyuma hashize igihe gisaga imyaka 60 Dawidi amaze kuba umwami wa Isirayeli, yibuka isanduku y’Uwiteka (2Samweli 6.1)Maze yubaka ihema ry’Imana i Yerusalemu, ashyiramo iyo sanduku, ashyiraho na korali ya mbere yabayeho, bakajya baririmbira Imana ishimwe.
Mu nkuru ikurikira, tuzabagezaho izindi nsengero zakurikiyeho, mbere yuko habaho urusengero ngendanwa arirwo mutima w’umuntu.
[email protected]


text:
Abantu bakurikira radiyo zo mu Rwanda cyanecyane abakunda muzika, bakunze kumva indirimbo nka "Mine" (soma mayini, bisobanura uwange), "Ndashaje", "Mukadata" n’izindi. Izi ndirimbo zaririmbwe na Andy Dick Fred, uzwi nka Andy Bumuntu. Uyu musore w’imyaka 24 yakunze umuziki kuva akiri muto, impano ye ikomeza gukura, none ubu ni umuhanzi w’icyamamare. Igitangaje kuri we ni uko nyuma yaje gutangiza umushinga yitiriye izina rye Bumuntu; uwo mushinga ukaba ufasha urubyiruko, by’umwihariko abakobwa, mu kwiga. Dore ikiganiro yagiranye na Ni Nyampinga.
Ni Nyampinga: Wamenye ko uzi kuririmba ryari?
Andy: (Araseka) Natangiye kumva ko nkunda umuziki mfite imyaka 11. N’ubwo nk’umwana nari mfite utuntu twinshi nakundaga harimo n’umupira w’amaguru, umuziki wakomezaga kuganza cyane kuko wasangaga umwanya munini nkurikirana indirimbo z’abahanzi, ugasanga inyinshi nzizi mu mutwe, nkanaziririmba neza.
Ni Nyampinga: Watubwira urugendo rwawe muri muzika mu magambo make?
Andy: Mu mwaka wa 2009 nakoraga umuziki, nkawuvanga n’amasomo, bigatuma ntawuha umwanya munini. Muri 2012 ni bwo twakoze itsinda ryitwa "Oxymoron", tukajya mu bigo by’amashuri tukaririmba. Muri 2016 naje guhimba indirimbo ngenyine yitwa “Ndashaje”, iramenyekana cyane. Nyuma nabwo mpimba izindi zagiye zikundwa cyane nka “Mine” ndetse na “Mukadata”.
Ni Nyampinga: Ukoresha izihe mbaraga ngo ube uhagaze neza uyu munsi?
Andy: Ubu umuziki ni ko kazi kange, ngakora amasaha menshi. Hari n’igihe ndara muri "studio" cyangwa nkahirirwa kugira ngo umuziki wange ugende neza.
Ni Nyampinga: Ni izihe nyungu ukura mu muziki?
Andy: Nkuramo ibintu byinshi harimo n’amafaranga. Ibi byatumye ntangira umushinga wo gufasha urubyiruko mu kwiga, by’umwihariko abakobwa biga mu mashuri abanza.
Ni Nyampinga: Kuki watekereje ku bakobwa by’umwihariko?
Andy: Abakobwa bahura n’imbogamizi nyinshi zishobora gutuma batiga. Muri zo harimo ubushobozi buke n’ibindi. Ibi byanteye imbaraga zo gukoresha ubushobozi buke mfite maze ntangiza uwo mushinga ubafasha kubona amafaranga y’ishuri n’ibikoresho. Twatangiye muri 2014, ubu tumaze kwishyurira abakobwa 14.
Ni Nyampinga: Abana mufasha mubakura he?
Andy: Dusura ibigo birera imfubyi ndetse tujya no ku mirenge, tukabasaba abana bafite ubushobozi buke.
Ni Nyampinga: : Ni akahe kamaro ko kuba umukobwa yashyigikirwa ?
Andy: Umukobwa iyo ashyigikiwe agera kure hashoboka. Abakobwa bagira ubushake mu byo bakora ndetse inshingano bafite bazikora neza. Rero iyo umushyigikiye by’umwihariko mu kwiga, avamo umuntu ukomeye. Iyo ateye imbere, ateza imbere n’aho atuye. Nkange nkorana n’abakobwa kenshi mu bikorwa byange kuko batuma tugera ku bikorwa bifatika, ndetse nashishikariza n’abandi bahungu ndetse n’abagabo muri rusange gushyigikira abakobwa.
Ni Nyampinga: Ni ubuhe butumwa waha ba Ni Nyampinga?
Andy: Ndabasaba kwiga gukoresha ubwenge n’ubushobozi bifitemo kugira ngo bizamure kandi bazamure na bagenzi babo. Bakobwa, imbaraga zanyu nimuzikoreshe mwubaka ejo hazaza hanyu.


text:
Muri iki gihe isi yose yugarijwe n’icyorezo cya covid-19 gikomeje guhitana benshi ndetse kigahungabanya ubukungu, hari impamvu nyinshi zishobora kudutera kwiheba, nta n’umwe muri twe ufite ubudahangarwa cyangwa ubushobozi bwo kugihagarika . Ariko n’ubwo amakuru twumva buri munsi ateye ubwoba,hari byinshi byo kudukomeza turebye ubuzima bwaranze Pawulo.
Nashimishijwe cyane n’ibikorwa bimwe na bimwe bitangaje byo gutanga cyangwa kugira ubuntu nk’uko abantu ku giti cyabo cyangwa amatsinda, (abakirisito, abatari abakristu ndetse n’abatemera ko Imana ibaho!) Bagerageje kwerekana ko bita ku bandi. Bityo, banyibukije urwandiko nkunda cyane rwo mu Isezerano Rishya rufite byinshi byo kutwigisha kubyerekeye ubuntu.
Intumwa Pawulo yari ari muri gereza kandi ashobora kwicwa igihe yandikira inshuti ze zo mu itorero ry’i Filipi, yarabashimiye kuko bari bamwoherereje impano ikomeye cyane, n’ubwo hari aho yumvaga ko atayikeneye! Bigaragara ko yari ageze kuri iyo ntera ishimishije mu buzima aho yashoboraga kuvuga ko ari umuntu ’unyuzwe’.
Ibi bishobora kuboneka gacye mu mico yacu kuko benshi muri twe dusa nk’aho twibwira ko kunyurwa bifitanye isano n’ibyo dufite. Ariko nk’uko abakire bashobora kubihamya, ubutunzi ntabwo byanze bikunze buzana kunyurwa. Umuherwe w’umunyenganda JD Rockefeller abajijwe umubare w’amafaranga bisaba kugira ngo umuntu yishime, yarasubije ati "Idolari rimwe gusa".
Umunezero wa Pawulo wari ufitanye isano no kwizera kwe ntabwo ari ingano y’umutungo we cyangwa ubwoko bw’imodoka yari afite muri garage. Tumaze kuvuga ko bigaragara neza ko ubuntu bw’inshuti ze bwabaye isoko y’umugisha uhoraho. Mbibutsa ko ubufasha duha abandi bigaragara ko bubatera inkunga cyane.
Ariko Pawulo yavuze ikindi kintu gishimishije cyane.Yababwiye ko ubuntu bwabo butazagenda ubusa ngo bareke kubuhemberwa, kandi ntiyatinye gukoresha imvugo y’ubucuruzi kugira ngo yerekane ukuri. Abahinduye urirmi babivuga muri ubu buryo: "Ikimpangayikishije ni uko ugomba kugira inyungu nziza igaragara kuri konti yawe".
Aha ntunyumve nabi. Pawulo, ntiyagerageje kubabwira ko Imana ishaka ko umukristo wese aba umukire. Yerekanaga gusa ko gutanga kwacu kutigera kwibagirana Kabone n’aho biba byakozwe mu ibanga kandi ko byanze bikunze Bizana umugisha n’ingorororano zabyo. Yesu yavuze igitekerezo kimwe ubwo yavugaga ko n’igikombe cy’amazi akonje kitazirengagizwa cyangwa umuntu areke kugihemberwa.
None, ibihembo ni ibihe? Nibyiza!Ndasaba ko kunyurwa no kubona abashonje bagaburiwe, abatagira aho baba bacumbikiwe kandi abantu baza kuri Kristo ni ibihembo bihagije. Erega tujye tugira ubuntu kandi twibuke ko twaremwe mu ishusho y’Imana yuzuye ubuntu.
Ariko hariho n’ibindi. Dushobora kwibukwa kubw’ubuntu bwacu, nkuko aba bizera b’i Filipi byagenze. Hari ibyiringiro byerekana ko ku iherezo tuzagororerwa ubwo tuzahagarara imbere y’Imana. Ntitwibagirwe kandi ko impano nziza ari izitangwa mu ibanga nta kugerageza kubitangaza cyangwa gushimwa ku mugaragaro.
Icy’ingenzi muri byose ariko, Pawulo yabwiye inshuti ze ko Imana itekereza ko ubuntu ’buhumura neza ’. Ibyo bishobora kumvikana nk’ikintu kidasanzwe ariko Pawulo yakoresheje iyi mvugo agira ngo asobanurire Abafilipi ko impano zabo zari nk ’ituro ryiza (mubyukuri rifite impumuro nziza).
Igishimishije ni uko Pawulo yakoresheje amashusho amwe mu rundi rwandiko rwe igihe yatekerezaga ku gitambo Yesu yatanze ku musaraba. Icyo cyari ikintu kidasanzwe kuri we kuko nta muntu n’umwe wasobanukiwe n’ubunini bw’umusaraba kurusha Intumwa Pawulo. Urupfu rwa Yesu rwiganje mu buzima bwe bwose. Mu byukuri, byaramufashije (2 Abakorinto 5), nyamara yari afite ubushake bwo kubwira inshuti ze ko ineza yabo yamwibukije ubuntu bw’Imana butangaje.
Source: www.christiantoday.com
[email protected]


text:
Rimwe mu mayeri akoreshwa mu ntambara ihanganishije imitwe ibiri y’ingabo ryitwa:” BIKORE UBIMUREGE”. Ni ubu buryo bukoreshwa iyo ushaka kwerekana intege nke cyangwa gusiga icyasha uwo muhanganye ugambiriye kumwangisha cyangwa gushyira mu rujijo abari bamushyigikiye.
Muri aya mayeri, ukoresha uko ushoboye ugacengera igice umwanzi agenzura, wakigeramo ukambara imyenda ye maze ugakora ibikorwa byose ushaka bimutesha agaciro haba ku bantu be ndetse n’abamushyigikiye mu ruhando mpuzamahanga. Muri ibyo twavuga nko gufata abagore ku ngufu, kwiba, kwica, gutukana, n’ibindi warangiza ukabirega umwanzi wawe kuko byakorewe mu gice agenzura kandi ari wowe wabikoze.
Ibi rero ni nako byagenze ku itorero rya Kristo, Satani yasanze aya mayeri ya “bikore ubimurege” ariryo ryonyine rishobora gukoreshwa muri iki gihe cya nyuma mu kurwanya no gusiga icyasha itorero ry’Imana. Yafashe abakozi be abacengeza mu nsengero maze biyambika imyambaro ya: Evangeliste, Pasteur, Reverand Pasteur, Prophete, Bishop, Apôtre n’andi maze bamaze kuyambara bakoreramo imirimo ya shebuja Satani wabatumye gusenya itorero.
Niyo mpamvu uzasanga mu nsengero harimo ba Evangeliste basambanya abana, bakiba, harimo ba Pasteur bafite amacakubiri bakabiba ingengabitekerezo ya Jenoside, abahanuzi bahanura ibinyoma, bagatanga ubuhanuzi bw’iterabwoba bukura abantu imitima, ba Bishops bibisha abakristo uburyarya n’amayeri menshi, bacuruza abantu, bagakora ubukomisiyoneri mu guhuza abakobwa n’abasore bakubaka ingo zimeze nka gehinomu, ba Apôtre bigisha inyigisho z’ubuyobe bati “Hari aho gusambana n’izindi ngeso mbi zose bakibihesha umugisha ,…n’ibindi” ibi byose bakabivuga mu izina ry’Imana, abatizera nabo babibona cyangwa babyumva bati “Nimuturebere ibisigaye bikorwa n’abakozi b’Imana” byose bikitirirwa itorero rya Kristo kandi byakozwe n’abakozi ba Satani.
Muzabamenyera ku mbuto zabo
“Mwirinde abahanuzi b’ibinyoma baza aho muri basa n’intama, ariko imbere ari amasega, muzabamenyera ku mbuto zabo.” Matayo 7:16
Yesu yari azi neza ko aya mayeri “yabikore ubibarege” azakoreshwa na Satani mu kurwanya itorero niko kubwira abigishwa n’abazizera ubutumwa bwiza bose ko bagomba kwitondera abantu bazaza bakora ibitangaza mu izina rya Yesu nyamara bagambiriye kuyobya no kurwanya itorero, abasobanurira ko badakwiye gutangazwa n’uburyo bazaba basenga, babwiriza, bavuga mu ndimi, bakiza abarwayi n’ibindi.
Yababwiye ko bakwiye kuzatinda ku mbuto zabo imirimo bakora. Pawulo yandikira Timoteyo we yamubwiye ko ikizabamubwira ari uko bazaba bafite ishusho yo kwera ariko bahakana imbaraga zako, yongeraho ko abameze batyo bakwiye guterwa umugongo. 2 Timoteyo 3:5, yandikira abafilipi, Pawulo bene abo yabise abanzi b’umusaraba wa Kristo, abakeba gukeba kubi, ko Imana yabo ari inda bahoza amaso yabo ku by’isi kandi ko amaherezo yabo ari ukurimbuka. Abafilipi 3:2, 18, Yesaya we yabise imbwa z’ibiragi zitabasha kumoka . Yesaya 56:10.
Ibyo Imana yatanze nk’impano zo gukuza itorero, abantu babigize inkingi zo kububakiraho amazina y’ibyubahiro!
“Nuko aha bamwe kuba intumwa ze, n’abandi kuba abahanuzi, n’abandi kuba ababwirizabutumwa bwiza, n’abandi kuba abungeri n’abigisha, kugira ngo abera batunganirizwe rwose gukora umurimo wo kugabura iby’Imana no gukomeza umubiri wa Kristo. (Abefeso 4:11-12)
Ubundi ibyo abantu bagize Titles zo kububakira amazina y’ibyubahiro, yo kubashyira hejuru, gukandagira abandi no gutukisha izina ry’Imana mu banyamahanga, Imana yari yabishyize mu itorero nk’impano z’Umwuka zo gukuza itorero, ngo abera batunganyirizwe rwose gukora umurimo wo kugabura iby’Imana no gukomeza umubiri wa Kristo none benshi babikoresheje mu kuwusenya.
Umuntu wese ugaragawe ho no kwitwa “Intumwa, umuhanuzi, umuvugabutumwa, Umushumba, umwigisha” mu butumwa atanga ntihagaragaremo kwamamaza urupfu n’izuka bya Kristo n’agakiza ku buntu gaheshwa no kwizera Kristo Yesu, ntiyigishe intambwe zo gukura mu mwuka biduhesha kunesha icyaha bituma tubaho ubuzima bw’abahindutse, ntagaragarweho n’imbuto za Mwuka w’Imana arizo “kwizera, ingeso nziza, kumenya, kwirinda, kwihangana, kubaha Imana, gukunda bene data, urukundo”, Uwo azaba ari umukozi wa Satani w’iyambitse umwambaro w’abera afite gahunda ya “bikore ubimurege”, abameze batyo ni abo kwirindwa kandi uretse no kubirinda ni n’abo kwamaganwa n’abera bose.
source: igihe.com
[email protected]


text:
Kamonyi: Abayobozi b’inzego z’ibanze bari gukarishya ubwenge
Amahugurwa ya Komite nyobozi z’imidugudu hamwe n’abanyamabanga nshingwabikorwa yitezweho impinduka mu mikorere y’izi nzego zibanze.
Kuri uyu wa gatandatu Taliki ya 7 Gicurasi, akarere ka Kamonyi katangije amahugurwa y’iminsi 2 agenewe Komite nyobozi z’imidugudu hamwe n’abanyamabanga nshingwabikorwa b’utugari.
Nubwo aya mahugurwa atabereye rimwe mu mirenge yose, ngo ni igikorwa kizakomeza kugera ku mirenge yose kuburyo nta rwego ruzasigara kugera ku mudugudu rudahuguwe ku nshingano hamwe n’indangagaciro kuri bo.
Udahemuka Aimable, umuyobozi w’akarere ka Kamonyi ubwo yatangizaga aya mahugurwa mu murenge wa Musambira ku bayobozi twavuze hejuru, yagarutse ku inshingano aba bayobozi bafite z’ubukangurambaga kuri gahunda z’Igihugu, asaba aba bayobozi kwita ku nshingano zabo hamwe no kwita kubo bayobora, abibutsa kandi kubungabunga umutekano biciye mu marondo.
Iki gikorwa cyanabereye mu murenge wa Rukoma, abayobozi b’inzego zibanze basabwe gukomeza gusigasira ibyiza igihugu kimaze kugeraho, gukorera hamwe bajya inama y’uburyo bangomba gukora ngo kuko iyo umwe ateshutse ku nshingano usanga hangiritse byinshi.
Niyomugabo Theoneste, umukuru w’Umudugudu wa Kabande, akagari ka Remera umurenge wa Rukoma, yatangarije intyoza.com ko muri aya mahugurwa yiteze gukuramo byinshi birimo kongererwa ubumenyi n’ubushobozi bishingiye ku inama, ibitekerezo byiza n’andi masomo azahabonera, azamufasha kurushaho gutunganya imirimo ashinzwe.
Mujawimana Esperance, umukuru w’umudugudu wa Mbizi we agira ati:”ikintu nungutsemo kuri uyu munsi wa mbere, bimpaye neza umurongo nzajya ngenderaho mu kuyobora abaturage nshinzwe mu mudugudu, kandi byongeye kunyigisha yuko bariya bagenzi banjye tuyoborana ko twese tugomba gusenyera umugozi umwe tugashyira imbaraga hamwe ntawe ubaye kirogoya kuwundi”.
Muri aya mahugurwa y’iminsi 2 agomba gusozwa ku munsi wa Taliki 7 Gicurasi 2016, abahugurwa ku munsi wa mbere mu masomo bahawe harimo n’umukoro ngiro (wo kwambuka uruzi) aho bigiyemo byinshi bishingiye ku ngorane, imbogamizi n’ibibazo bahura nabyo mu kazi bashinzwe ndetse banaboneraho bari hamwe kwiga uburyo barenga ibyo byose bagashaka ibisubizo.
Munyaneza Theogene / intyoza.com